Si gwe mulundi ogusoose abatemu okunegezaamu okunzita, bampaako n'obutwa, Nantaba ayogedde - Watchdog Uganda\nSi gwe mulundi ogusoose abatemu okunegezaamu okunzita, bampaako n’obutwa, Nantaba ayogedde\nMINISITA Omubeezi owa Tekinologiya Idah Nantaba era nga ye Mubaka omukyala akikirira Disitulikiti ye Kayunga mu Palimenti avuddeyo nategeeza nti ssi gwe mulundi ogusooka abatemu okwagala okutwala obulamu bwe, nagamba nti ye akikakasa nti omuvubuka Ronald Sebulime yali ayagala kumutta.\nMu mboozi eya kafubo ne Watchdog Uganda Nantaba yategezezza nti awulidde amaloboozi mangi nga abantu boogera nga n’abamu tebalina kituufu kye baamanya ku by’aliwo ku lunaku lwa ssande.\n“Nze neesiga Katonda wange yekka kubanga yantaasa ku batemu bonna abazze baagala okutwala obulamu bwange. Mu kusooka abatemu nga beerimbise mu Poliisi baali bankubye amasasi nga 26/10/2015 ku kitebe kya Poliisi mu Town Council ye Kayunga, era Poliisi yenyini yanfuuyira\nomukka ogubalagala oluvanyuma ogw’azuulibwa nti tegwali guno ogukozesebwa bulijjo mu kukkakanya obujagalaro, kubanga gw’ankosa nnyo era ne mmala akaseera nga nzijanjabwa mu malwaliro ag’enjawulo.\nOmwaka oguwedde nasalawo ne njabulira amaka gange n’okutuusa kati sigaddangamu, kubanga waaliwo abantu abeeranga ku pikipiki nga banondoola buli kadde era olumu neekengera n’embaako we nakyama mu bitundu bye Mengo nga neefudde agenze okugula emmere ye mbwa zange, era eno nalwayo kko nga nninda ekiddirira.\nOluvanyuma nakitegeera nti bano baagenda ku geeti yange nga balina ne mmundu ne bagumba awo, baamalawo akaseera nga balaba situuka ne basalawo okukonkona era muwala wange Stella Najjemba yajja naggulawo nga alowooza nze nkomyewo.\nBano bamubuuza oba nga nali nyingidde wabula nababuzabuza nti tamanyi oba mwendi, naddayo munju munda nankubira essimu nantegeeza nti Maama tokomawo waliwo abasajja 2 ku geeti bali mu ngoye z’aPoliisi ne pikipiki etaliiko nnamba omu akutte emmundu omulala talina.\nBaalindirira wabweru okumala akaseera era saakomawo waka okusinziira ku magezi muwala wange ge yali ampadde, n’okutuusa kati nasenguka siddangayo n’okutuusa kati.\nGuno ogw’okussande nkitwala nti mulundi gw’akuna nga baneegezaamu, kubanga omuntu agenda okukyalira abaana ku ssomero e Kabimbiri ayitawo atya nagenda mpaka ku Sezzibwa? Ye abange bwaba kale yali abuze bwe bamulagirira lwaki bwe yakomawo emabega teyakyama ku ssomero?, wabula yasalawo kungoberera ne tuyita e Namaliiri, Ndese, Nakifuma zonna Tawuni ezo nga angoberera kyagamba nti yali yali akyabuliddwa essomero mwe yatwala abaana be okusoma?\n“Olulala abatemu era bampa obutwa n’entwalibwa e Nairobi abasawo ne bagezaako okunzijanjaba era ne bampereza e Washington mu America gye nawonera, kale olw’okuba abantu ebintu ebintuukako ebisinga tebabimanyi mbisilikira ky’ova olaba nga teri ampolereza” Nantaba bwe\nYategezezza nti akyayagala Poliisi emunyonyole ani eyalagira abaselikale okutta Sebulime nti kubanga yali ayagala bamuleetere nga mulamu amunyonyole lwaki yali amulondoola, oba ani amutuma.\nKu nkomerero ya Sabiiti ewedde Minisita Nantaba yategeeza Poliisi ye Naggalama nga bwe waaliwo omuntu amulondoola ku Pikipiki okuva ku mugga gwa Sezzibwa okutuuka e Naggalama, era poliisi n’emutebuka n’emugoba okutuusa bwe yamukwata, n’emussa ku mpingu wabula ne kitegerekeka nti baamutta nga bamaze okumusiba ekyaviirako omwogezi wa Poliisi mu Ggwanga Fred Enanga oketonda ku lwa basajja baabwe olw’ekikolwa ekyakolebwa abaselikale b’ekitongole kya Poliisi.\nSecond Chance as Nalubega, Maddox and Angella Kalule gear up for ‘Tugende Mukikadde’\nHillary Onek to Rwanda: Why do you close your borders after we fed and looked after you?


Bukedde Online - Omuwendo gw'abava e South Sudan guleese obukenke mu malwaliro\nOmuwendo gw'abava e South Sudan guleese obukenke mu malwaliro\nOmubaka wa Pulezidenti e Kawempe awadde ebiragiro ebikambwe\nAbasawo balaze obubonero bw'omulwadde w'ek...\nOmusawo ng’ajjanjaba abamu ku balwadde abeeyiye mu ddwaaliro e Kitebi.\nEkitongole kya KCCA n’eky'abanoonyi b’obubudamu ekya Interaid bataddewo abavvuunula mu nnimi ez'enjawulo mu malwaliro ga KCCA basobole okwanguyiza abasawo okukola ku bantu abeeyiwa mu malwaliro gano buli lunaku.\nDayirekita wa KCCA, Jennifer Musisi akakasizza nti amalwaliro ga KCCA kati gaweza ababundabunda abasoba mu 7000 era amalwaliro gazitoowereddwa okubatuusaako obujjanjabi. Muky.\nMusisi yabadde afuna ebikozesebwa okwongera amaanyi mu bujjanjabi mu ddwaaliro ly'e Kitebi mu Munisipaali y’e Lubaga okuva mu ba Interaid, Infectious Disease Institute n’ekitongole kya kookolo okuva mu ddwaaliro ly’e Mulago. “Kati amalwaliro gaffe mu Kampala gaweza ababundabunda abasoba mu 7,000, era kireetedde abasawo n'ebikozesebwa okukeewa," Dayirekita Musisi bwe yagambye.\nDr. Dorothy Ajilong, akulira eddwaaliro lya Kitebi Health Center III agamba nti bafuna abadundabunda abasoba mu 70 olunaku, kyokka ebikozesebwa n'abasawo tebyeyongerako. ‘Tufuna ababundabunda okuva e Sudan, Somalia, Congo, Burundi, n'awalala, era ebifo ebisinga okunyigibwa ye wanywebwa eddagala lya siriimu, awazaalisibwa n'awatu-ukirwa abavubuka," Ajilong bwe yategeezezza.\nAkulira ekitongole kya Inter aid, Scholastica Nasinyama agamba nti basazeewo okuteeka abantu abannyonnyola abalwadde mu nnimi ez’enjawulo mu malwaliro gano kyanguyize abasawo okubakolako mu bwangu.\nAbavvuunuzi baavudde mu nsi ez'enjawulo awadduka ababundabunda era tebasasulwa. Ebimu ku byaweereddwaayo mulimu: Laabu omukebererwa obuwuka obusirikitu, awasomesebwa abasawo, ebitanda ebizaalisibwako, weema awalindirwa abalwadde, ebyuma ebikebera abakyala b’embuto, n’ebirala.\nNg’oggyeeko omujjuzo gw’ababundabunda, abalwadde abaabulijjo nabo gano ge malwaliro ge beeyunira. Ajilong agamba nti, “Tufuna abakyala abazaala abali wakati wa 100 ne150 buli lunaku. Abali ku ddagala lya siriimu bali 300, ate abavubuka bali 150. Abajja okubakebera ne badda ewaabwe bawera 250.\nEddwaaliro lino linyigiriziddwa kuba n’ebikozesebwa nga giraavu, eddagala, empiso, ppamba, n’ebirala tebikyamala.\nEkirala eddwaaliro kati likola emirimu egyalibadde gikolebwa ku ddaala erya Health Center IV, so nga liri ku ddaala lya Health Center III. Kino kikosa ffe ng’abasawo kuba tuzitoowererwa emirimu, ate ne kikosa n’obujjanjabi abalwadde bwe bafuna kuba tukola kitono ku muwendo gw’abantu abatutuukirira”, Ajilong bw’amaliriza.\nEddwaaliro lino lisangibwa mu munisipaali ya Lubaga era liweereza abantu okuva e Kitebi, Sembule, Nyanama, Ndeeba, Kibuye, Nalukolongo, Kabuusu n’awalala.\nAbawemula abâ€™e Ndeeba babayodde\nEbifo 10 ebisinga okuba eby'obulabe mu Lubaga\nâ€˜1,000/- zaaki nga temusobola kutukuuma?â€™


Bukedde Online - Kenzo ayogedde ku ky'okuwasa Rema Namakula\nBajjumbidde okujjuza akalulu ka Gabula Sse...\nKenzo atabukidde abaamukaka okuwasa Rema Namakula.\nEddy Kenzo (ku kkono) ng'ayogerera mu lukung'ana lwa bannamawulire\nEbya laavu ya Eddy Kenzo ne muyimbi munne Rema Namakula tebinagwa.\nKenzo agambye nti tewali agenda kumukaka kuwasa Rema okujjako nga ye kenyini Kenzo yasazzeewo.\n“Okuwasa omukazi kiva mu kusiima ng’enkolagana gy’olina ne munno. okuwasa tekuba kwa mpaka era ekiseera ekituufu bwe kinaaba kituuse nga nsazeewo nja kubabulira naye kati mu mbuuze ebirala ebizimba eggwanga.”\nAgasseko nti yeewuunya abantu abatuuka n’okumuwa nsalessale ku ddi lwalirina okuwasa Rema gy’oli nti be bamumufunira.\nOkwogera bino abadde ku Serena Hotel mu Kampala mu lukung’aana lwa bannamawulire abamubuuzizza ku laavu ye ne Rema.\nKenzo mu kwogera asoose kusiima bannamawulire olw’obuwagizi bwe bamuwadde ebbanga lyonna n’okumutumbula oluvannyuma abanjulidde enteekateeka z’ekivvulu kye eky’okujaguza obuwanguzi bw’atuuseeko mu myaka 10 gy’amaze mu nsike y’okuyimba.\nEkivvulu kino ekitegekeddwa aba KT Promotions era nga kiwagiddwa kkampuni ya Vision Group effulumya ne Bukedde kigenda kubeerawo nga January 4, omwaka ogujja ku Serena hotel.\nKenzo ne Kavuma (ow'okubiri ku kkono) ategese ekivvulu kye\nKenzo era alaze n’obumu ku buwanguzi bwatuuseko mu myaka gino omuli okutalaaga amawanga ng’ayimba, okutandikawo ekibiina kya Big Talent n’okukwata abayimbi abato ku mukono\nkyokka abayimbi bano abawadde amagezi okukozesa erinnya lye n’akaddaala kabaterawo okutumbula ebitono ne myuziki wabwe kubanga ng’omuntu tagenda kudda kuyimirira mu bigere byabwe kuyimba.\nDorah Namaala owa Bukedde Tv ku lwa Vision Group ategezezza nga bwe bagenda okutumbula n’okumanyisa abantu byonna ebikwata ku kivvulu kino nga bayita ku mikutu gy’amawulire egyenjawuulo era waliwo n’enteekateeka z’abalabi ba Bukedde Tv n’abawuuliriza ba Bukedde FaMa okuwangula tikiti z’ekivvulu kino.


Bukedde Online - Basajjabalaba azziddwaayo e Luzira\nAbavunaanibwa ogw'okulya mu nsi olukwe bee...\nOMULAMUZI azzizza omuggaga Hassan Basajjabalaba mu kkomera e Luzira ng'agamba nti akyetaaga obudde okwetegereza okusaba kwe okw'okweyimirira.\nKino kyaddiridde omuwaabi wa Gavumenti, Lillian Namara, okutegeeza omulamuzi Irene Akankwasa owa kkooti ewozesa abakenuzi nti singa Basajjabalaba ateebwa agenda kudduka mu ggwanga ate nga okumukwata kibatwalidde ebbanga ddene ng'anoonyezebwa.\nNamara era yategeezezza omulamuzi nti Basajjabalaba yayitibwa enfunda eziwereko okujja ku kitebe kya bambega e Kibuli yeeyanjule ssaako okukola sitetimenti, kyokka n'atalabikako era beekanze ate okumulaba mu mpapula z'amawulire ng'alabiseeko mu kkooti ya Buganda Road mu maaso g'omulamuzi Eleanor Khainza okumuvunaana emisango egyekuusa ku gyabwe ng'omuwaabi wa Gavumenti talina ky'akimanyiIko.\nNamara yagambye nti oluvannyuma lw'okusoma mu mawulire, Basajjabalaba yakwatiddwa ku kisaawe bwe yabadde agezaako okudduka mu ggwanga .\nEyakuliddemu bapuliida be, Kavuma Kabeng, yasabye omulamuzi akkirize okusaba kwa Basajjabalaba oluvannyuma lw'okukyusa mu baamweyimiridde, okwabadde Chis Rwakasisi, ne Kagolo Matsiko olwo ne bateekako Kassim Sekabira Basajjabala ne Nasser Basajjabalaba era n'ategeeza nti engeri Hassan gye yayimbuddwa ku kakalu k'obukadde 30 ku kkooti ya Buganda ate nga n'abamweyimiridde bamatiza kkooti, omulamuzi akkirize okusaba kwe.\nWano puliida wa Gavumenti omulala, Robert Mackey, bwe yasitukidde n'ategeeza nti eby'omusango oguli mu kkooti ya Buganda Road, Ssaabawaabi wa Gavumenti tabimanyiiko era yalagidde dda guggyibweyo nga wano Basajjabalaba obwedda abalaata akatuuyo katandiise okumuyitamu, bwe yalabye nga kyenkana ensonga ze zirinnye enkadaggo.\nOmulamuzi Irene Akankwasa yalagidde azzibweyo mu kkomera e Luzira okutuusa enkya [Lwakutaano], amale okwetegereza bulungi ensonga ze.\nBasajjabalaba avunaanibwa okujingiriria ebiwandiiko n'atasasula musolo gwa Gavumenti obuwumbi 20, okukyusakyusa ebiwandiiko bya kkooti n'afuna ssente obuwumbi 142 n'okwekobaana n'omu ku baganda be, Muzamir Basajjabala, ne babba ssente kyoka byona yabyegaanye.\nPulezidenti yeewuunyizza olubuto lwa Nasur ng'aggulawo eddwaaliro


“Mweyongere Okwagalana ng’Ab’Oluganda”—Abebbulaniya 13:1 | Ogw’Okusoma\n“Mweyongere okwagalana ng’ab’oluganda.”—BEB. 13:1.\nENNYIMBA: 72, 119\nKitegeeza ki okwagalana ng’ab’oluganda?\nLwaki tusaanidde okweyongera okwagalana ng’ab’oluganda?\nTuyinza tutya okulaga bakkiriza bannaffe okwagala?\n1, 2. Lwaki Pawulo yawandiikira Abakristaayo Abebbulaniya ebbaluwa?\nOMWAKA gwali gwa 61 E.E. Ekibiina Ekikristaayo mu Isiraeri kyali mu mirembe. Wadde ng’omutume Pawulo yali musibe mu Rooma, yali asuubira okuteebwa ekiseera kyonna. Mukozi munne Timoseewo yali yaakateebwa, era baali bateekateeka okukyalira bakkiriza bannaabwe mu Buyudaaya. (Beb. 13:23) Naye mu myaka etaano gyokka, ekibuga Yerusaalemi ‘kyandyetooloddwa amagye,’ nga Yesu bwe yagamba. Abakristaayo mu Buyudaaya, naddala abo abaali babeera mu Yerusaalemi, baalina okubaako kye bakolawo mu bwangu. Yesu yali yabagamba okudduka okuva mu kibuga ekyo amangu ddala nga balabye ebyo bye yayogera nga bitandise okubaawo.—Luk. 21:20-24.\n2 Mu myaka 28 egyali gyakayitawo bukya Yesu ayogera obunnabbi obwo, Abakristaayo Abayudaaya abaali babeera mu Isiraeri baali boolekaganye n’okuyigganyizibwa okutali kumu naye ne basigala nga beesigwa. (Beb. 10:32-34) Kyokka Pawulo yali akimanyi nti Abakristaayo abo baali banaatera okwolekagana n’okugezesebwa okw’amaanyi ennyo kwe baali batafunangako. (Mat. 24:20, 21; Beb. 12:4) Yali ayagala okubayamba okwetegekera embeera yonna gye bandyolekaganye nayo. Baali beetaaga okuba abagumiikiriza ennyo era nga beetaaga n’okuba n’okukkiriza okw’amaanyi, okukkiriza okusobola okuwonyaawo obulamu. (Soma Abebbulaniya 10:36-39.) N’olwekyo, Yakuwa yaluŋŋamya Pawulo okuwandiikira Abakristaayo abo ebbaluwa okusobola okubayamba. Ebbaluwa eyo emanyiddwa ng’ekitabo ky’Abebbulaniya.\n3. Lwaki tusaanidde okussaayo omwoyo ku ebyo ebiri mu kitabo ky’Abebbulaniya?\n3 Ffenna leero tusaanidde okussaayo omwoyo ku ebyo Pawulo bye yawandiikira Abakristaayo Abebbulaniya. Lwaki? Kubanga naffe tuli mu mbeera efaananako n’eyo Abakristaayo abo gye baalimu. Mu ‘biseera bino ebizibu,’ abantu ba Yakuwa boolekaganye n’okuyigganyizibwa n’okugezesebwa okutali kumu. (2 Tim. 3:1, 12) Bakiraze nti balina okukkiriza okw’amaanyi era nti beemalidde ku Yakuwa. Kyokka, bangi ku ffe tuli mu mirembe, era tetwolekagana na kuyigganyizibwa kwa maanyi nnyo. Wadde kiri kityo, okufaananako Abakristaayo abaaliwo mu kiseera kya Pawulo, tetusaanidde kukyerabira nti tunaatera okwolekagana n’okugezesebwa okukyasinzeeyo okuba okw’amaanyi!—Soma Lukka 21:34-36.\n4. Ekyawandiikibwa ky’omwaka 2016 kye kiruwa, era lwaki kituukirawo?\n4 Biki ebinaatuyamba okwetegekera okugezesebwa okw’amaanyi okunaatera okubaawo? Mu kitabo ky’Abebbulaniya, Pawulo ayogera ku bintu ebitali bimu ebisobola okutuyamba okunyweza okukkiriza kwaffe. Ekimu ku bintu ebyo kyogerwako mu lunyiriri olusooka olw’essuula eya 13. Olunyiriri olwo lwe lulondeddwa okuba ekyawandiikibwa ky’omwaka 2016. Lugamba nti: “Mweyongere okwagalana ng’ab’oluganda.”—Beb. 13:1.\nEkyawandiikibwa ky’omwaka 2016: “Mweyongere okwagalana ng’ab’oluganda.”—Abebbulaniya 13:1\n5. Kitegeeza ki okwagalana ng’ab’oluganda?\n5 Kitegeeza ki okwagalana ng’ab’oluganda? Ekigambo ky’Oluyonaani phi·la·del·phiʹa Pawulo kye yakozesa kitegeeza ‘okwagala omuntu kw’aba nakwo eri muganda we.’ Okwagala okw’ekika kino kuba kwa maanyi ng’okwo okubaawo wakati w’abantu abalina enkolagana ey’oku lusegere ennyo, gamba ng’ab’eŋŋanda oba ab’emikwano abaagalana ennyo. (Yok. 11:36) Tetweyita bweyisi ba luganda, naye tuli ba luganda ddala. (Mat. 23:8) Bayibuli egamba nti: “Mu kwagala kw’ab’oluganda mwagalanenga mwekka na mwekka. Mu kuwa abalala ekitiibwa mmwe muba musooka.” (Bar. 12:10) Bwe twoleka okwagala ng’okwo awamu n’okwagala okwesigamiziddwa ku misingi okuyitibwa a·gaʹpe, kituyamba okuba n’enkolagana ey’oku lusegere ne bakkiriza bannaffe.\n6. Baani Abakristaayo be batwala nga baganda baabwe?\n6 Omwekenneenya omu yagamba nti ebigambo “‘okwagalana ng’ab’oluganda,’ tebitera kusangibwa mu bitabo birala okuggyako eby’Abakristaayo.” Abayudaaya oluusi baakozesanga ekigambo “ow’oluganda” ne ku bantu be bataalinako luganda, naye baakikozesanga ku Bayudaaya bannaabwe bokka, so si ku ba mawanga. Kyokka Abakristaayo bava mu mawanga ga njawulo. N’olwekyo Bakristaayo bannaffe bonna tubatwala nga baganda baffe, ka babe nga bava mu ggwanga ki. (Bar. 10:12) Yakuwa atuyigirizza okwagalana ennyo ng’ab’oluganda. (1 Bas. 4:9) Lwaki kikulu okweyongera okwagalana ng’ab’oluganda?\n7. (a) Ensonga esinga obukulu lwaki tusaanidde okwagala bakkiriza bannaffe y’eruwa? (b) Ensonga endala lwaki tusaanidde okweyongera okwagala bakkiriza bannaffe y’eruwa?\n7 Esonga esinga obukulu eri nti Yakuwa ayagala tulage bakkiriza bannaffe okwagala. Tetusobola kugamba nti twagala Katonda ate ne tuba nga tetwagala bakkiriza bannaffe. (1 Yok. 4:7, 20, 21) Ate era, buli omu ku ffe yeetaaga munne. Ekyo kikulu nnyo, naddala bwe tuba nga twolekaganye n’embeera enzibu. Pawulo yali akimanyi nti mu kiseera kitono, abamu ku Bakristaayo abo Abebbulaniya baali ba kulekawo amaka gaabwe n’ebintu byabwe. Yesu yali yakiraga nti ekiseera ekyo kyandibadde kizibu nnyo. (Mak. 13:14-18; Luk. 21:21-23) N’olwekyo, okusinga bwe kyali kibadde, Abakristaayo abo baali beetaaga okwagala ennyo baganda baabwe.—Bar. 12:9.\n8. Kiki kye tulina okukola ng’ekibonyoobonyo ekinene tekinnatandika?\n8 Mu kiseera ekitali kya wala, ekibonyoobonyo ekinene kijja kutandika. (Mak. 13:19; Kub. 7:1-3) Mu kiseera ekyo, kijja kutwetaagisa okukolera ku bigambo bino: “Jjangu, eggwanga lyange, oyingire mu bisenge byo, weggalire enzigi zo: weekweke akaseera katono, okutuusa okunyiiga lwe kuliggwaawo.” (Is. 26:20) “Ebisenge” ebyo biyinza okuba nga bikiikirira ebibiina byaffe. Mu bibiina ebyo mwe tukuŋŋaanira okusinza Yakuwa. Naye tekimala kukuŋŋaana bukuŋŋaanyi wamu obutayosa. Pawulo yakubiriza Abakristaayo Abebbulaniya nti bwe bakuŋŋaana awamu buli omu alina okukubiriza munne “okwagala n’okukola ebikolwa ebirungi.” (Beb. 10:24, 25) Tulina okweyongera okwagalana ennyo ng’ab’oluganda, kubanga ekyo kijja kutuyamba nnyo nga twolekana n’ebiseera ebizibu ebijja.\n9. (a) Kakisa ki ke tufuna okulaga bakkiriza bannaffe okwagala? (b) Waayo ekyokulabirako ekiraga engeri abantu ba Yakuwa gye balazeemu bakkiriza bannaabwe okwagala.\n9 Ne mu kiseera kino ng’ekibonyoobonyo ekinene tekinnatandika, kitwetaagisa okwagala ennyo baganda baffe. Bangi ku bakkiriza bannaffe bakoseddwa nnyo musisi, amataba, omuyaga, sunami, n’obutyabaga obulala. Bakkiriza bannaffe abamu bayigganyizibwa. (Mat. 24:6-9) Ate abamu boolekagana n’obuzibu bw’eby’enfuna olw’okuba abantu bangi mu nteekateeka eno ey’ebintu si benkanya. (Kub. 6:5, 6) Ebizibu ebyo gye bikoma okweyongera, gye tukoma okufuna akakisa okulaga bakkiriza bannaffe okwagala. Wadde ‘ng’okwagala kw’abasinga obungi kuwoze,’ ffe tulina okweyongera okwagala bakkiriza bannaffe.—Mat. 24:12. \nTUYINZA TUTYA OKWEYONGERA OKWAGALANA NG’AB’OLUGANDA?\n10. Biki bye tugenda okulaba?\n10 Wadde nga twolekagana n’ebizibu ebitali bimu, tuyinza tutya okweyongera okwagalana ng’ab’oluganda? Biki bye tuyinza okukola okulaga nti twagalana ng’ab’oluganda? Oluvannyuma lw’okugamba nti, “mweyongere okwagalana ng’ab’oluganda,” omutume Pawulo yayogera ku bintu ebitali bimu Abakristaayo bye basobola okukola okulaga bakkiriza bannaabwe okwagala. Ka tulabeyo mukaaga ku byo.\n11, 12. Kitegeeza ki okusembeza abagenyi? (Laba ekifaananyi ku lupapula 7.)\n11 “Temwerabiranga kusembeza bagenyi.” (Soma Abebbulaniya 13:2.) Ebigambo ‘okusembeza abagenyi’ Pawulo bye yakozesa, obutereevu bitegeeza “okulaga ekisa abantu b’otomanyi.” Ebigambo ebyo bitujjukiza ekyo Ibulayimu ne Lutti kye baakola. Abasajja abo bombi baalaga ekisa abantu be baali batamanyi. Oluvannyuma baakitegeera nti abantu abo baali bamalayika. (Lub. 18:2-5; 19:1-3) Pawulo yakozesa ekyokulabirako kya Ibulayimu ne Lutti okukubiriza Abakristaayo Abebbulaniya okulaga bakkiriza bannaabwe okwagala nga booleka omwoyo ogw’okusembeza abagenyi.\n12 Twoleka omwoyo ogw’okusembeza abagenyi nga tukyaza abalala mu maka gaffe okuliirako awamu nabo, okunyumyako nabo, oba okuzziŋŋanamu amaanyi? Ekyo okusobola okukikola, tekitwetaagisa kufumba bijjulo binene; era tetusaanidde kukyaza abo bokka be tulowooza nti nabo basobola okutukyaza oba okubaako kye batukolera. (Luk. 10:42; 14:12-14) Ekiruubirirwa kyaffe kyandibadde kya kuzziŋŋanamu maanyi, so si kuwuniikiriza balala! Wadde nga tuyinza okuba nga tetumanyi bulungi mulabirizi waffe ow’ekitundu oba mukyala we, tufuba okubasembeza? (3 Yok. 5-8) Wadde nga tulina eby’okukola bingi era nga twolekagana n’ebizibu ebitali bimu, ‘tetusaanidde kwerabira kusembeza bagenyi’!\n13, 14. Tuyinza tutya ‘okujjukira abo abasibiddwa mu makomera’?\n13 “Mujjukirenga abaasibibwa mu kkomera.” (Soma Abebbulaniya 13:3.) Pawulo yali tayogera ku bantu bonna abali mu makomera. Yali ayogera ku baweereza ba Yakuwa abaasibibwa olw’okukkiriza kwabwe. Pawulo w’awandiikira Abakristaayo Abebbulaniya ebigambo ebyo, yali amaze emyaka ng’ena ng’ali mu kkomera. (Baf. 1:12-14) Yeebaza nnyo bakkiriza banne ‘olw’okulumirirwa abo abali mu kkomera.’ (Beb. 10:34) Wadde nga waaliwo abo abaayamba Pawulo butereevu ng’ali mu kkomera, Abakristaayo Abebbulaniya baali wala nnyo okuva Pawulo we yali. Kati olwo baali basobola batya okumujjukira? Ekyo baali basobola okukikola nga bafuba okumusabira.—Beb. 13:18, 19.\n14 Leero, bakkiriza bannaffe abali mu makomera bayinza okuba nga bali wala okuva we tubeera. Tuyinza obutasobola kubawa butereevu buyambi ng’obwo ababali okumpi bwe basobola okubawa. Naye tusobola okulaga nti twagala bakkiriza bannaffe abo nga bulijjo tubajjukira mu ssaala zaffe, nga tusaba Yakuwa okubayamba. Ng’ekyokulabirako, bwe tuba tusaba, tujjukira baganda baffe ne bannyinaffe, oluusi n’abaana abali mu makomera mu Eritrea, nga mu bano mwe muli Paulos Eyassu, Isaac Mogos, ne Negede Teklemariam, kati abamaze emyaka egisukka mu 20 nga basibiddwa?\n15. Tuyinza tutya okussa ekitiibwa mu bufumbo bwaffe?\n15 “Obufumbo bubeerenga bwa kitiibwa eri bonna.” (Soma Abebbulaniya 13:4.) Era tusobola okulaga bakkiriza bannaffe okwagala nga tufuba okuba abalongoofu. (1 Tim. 5:1, 2) Ng’ekyokulabirako, ow’oluganda oba mwannyinaffe bwe yeegatta ne mukkiriza munne atali munne mu bufumbo, ekyo kikosa mukkiriza munne oyo awamu n’ab’omu maka ge. Ate era ekyo kireetera abalala mu kibiina okulekera awo okwesiga abo ababa beenyigidde mu kikolwa ekyo. (1 Bas. 4:3-8) Ate lowooza ku ngeri mwannyinaffe gy’ayinza okuwuliramu singa akizuula nti omwami we alaba ebifaananyi eby’obuseegu. Ddala omwami we bw’akola bw’atyo, aba alaga nti ayagala mukyala we era nti assa ekitiibwa mu nteekateeka y’obufumbo?—Mat. 5:28.\n16. Okuba abamativu kitusobozesa kitya okulaga bakkiriza bannaffe okwagala?\n16 “Mubeerenga bamativu ne bye mulina.” (Soma Abebbulaniya 13:5.) Bwe twesiga Yakuwa kituyamba okuba abamativu. Bwe tuba abamativu kitusobozesa okuba n’endowooza ennuŋŋamu ku bintu. (1 Tim. 6:6-8) Kituyamba okukiraba nti enkolagana yaffe ne Yakuwa awamu ne bakkiriza bannaffe ya muwendo nnyo okusinga ssente oba eby’obugagga. Omuntu omumativu teyeemulugunya, tatolotooma, taba awo nga buli kaseera anoonyereza ensobi mu balala, era taba na buggya wadde omululu, ebintu ebisobola okutulemesa okulaga bakkiriza bannaffe okwagala. Bwe tuba abamativu, kituyamba okwoleka omwoyo omugabi.—1 Tim. 6:17-19.\n17. Bwe ‘tuba abagumu’ kituyamba kitya okulaga bakkiriza bannaffe okwagala?\n17 “Tubeere bagumu.” (Soma Abebbulaniya 13:6.) Okwesiga Yakuwa kituyamba okugumira ekizibu kyonna kye tuyinza okwolekagana nakyo. Bwe tuba abagumu kituyamba okuba n’endowooza ennuŋŋamu. Bwe tuba n’endowooza ennuŋŋamu, tuba tusobola okulaga bakkiriza bannaffe okwagala nga tubabudaabuda era nga tubazzaamu amaanyi. (1 Bas. 5:14, 15) Ne mu kiseera ky’ekibonyoobonyo ekinene ekijja okuba ekizibu ennyo, tujja kusobola ‘okuyimirira busimba, era tujja kusobola okuyimusa emitwe gyaffe,’ nga tukimanyi nti okununulibwa kwaffe kunaatera okutuuka.—Luk. 21:25-28.\nOsiima abakadde olw’emirimu gye bakola? (Laba akatundu 18)\n18. Tuyinza tutya okulaga okwagala eri abakadde mu kibiina?\n18 “Mujjukirenga abo ababakulembera.” (Soma Abebbulaniya 13:7, 17.) Bwe tulowooza ku mirimu egitali gimu abakadde gye bakola ate nga tebasasulwa, kituleetera okweyongera okubaagala n’okubasiima olw’ebyo bye bakola. Tetwagala kukola kintu kyonna kiyinza kubamalako ssanyu oba okubaleetera okusinda. Bwe tuba abawulize gye bali era ne tubagondera, tuba tukiraga nti ‘tubaagala era nti tubassaamu nnyo ekitiibwa olw’omulimu gwe bakola.’—1 Bas. 5:13.\nMWEYONGERE OKUKIKOLA KU KIGERO EKISINGAWO\n19, 20. Tuyinza tutya okweyongera okulaga bakkiriza bannaffe okwagala?\n19 Tewali kubuusabuusa nti Abajulirwa ba Yakuwa bamanyiddwa ng’abantu abaagalana ennyo. Bwe kityo bwe kyali ne mu kiseera kya Pawulo. Wadde kyali kityo, Pawulo yakubiriza bakkiriza banne bonna okweyongera okwoleka okwagala ku kigero ekisingawo. (1 Bas. 4:9, 10) Ekyo kiraga nti ffenna tusobola okwongera ku kwagala kwe tulaga bakkiriza bannaffe!\n20 Buli lwe tunaatunuuliranga ekyawandiikibwa ky’omwaka, tusaanidde okufumiitiriza ku bibuuzo bino: Nnyinza ntya okweyongera okwoleka omwoyo ogw’okusembeza abagenyi? Nnyinza ntya okujjukira bakkiriza bannange abali mu kkomera? Nkiraga nti nzisa ekitiibwa mu nteekateeka y’obufumbo? Kiki ekiyinza okunnyamba okuba omumativu? Nnyinza ntya okweyongera okukiraga nti nneesiga Yakuwa? Nnyinza ntya okwongera okugondera abo abatwala obukulembeze mu kibiina? Bwe tufuba okulongoosa mu bintu ebyo omukaaga, olwo nno ekyawandiikibwa ky’omwaka tekijja kuba kipande bupande ekitimbiddwa ku kisenge mu kizimbe mwe tukuŋŋaanira. Kijja kutujjukizanga okukolera ku bigambo bino: “Mweyongere okwagalana ng’ab’oluganda.”—Beb. 13:1.\n^  (akatundu 9) Okusobola okulaba engeri Abajulirwa ba Yakuwa gye booleseemu okwagala nga waguddewo obutyabaga, laba Watchtower eya Jjulaayi 15, 2002, lup. 8-9, n’ekitabo Jehovah’s Witnesses—Proclaimers of God’s Kingdom, sul. 19.


Bukedde Online - Abali ku gw’okutta Magara beeyongeddeyo mu kkooti Enkulu\nAbali ku gw’okutta Magara beeyongeddeyo mu kkooti Enkulu\nEBY’OKUTULUGUNYA Abasiraamu abagambibwa okutta Susan Magara bikyalanda. Ensonga bazongeddeyo mu kkooti enkulu y’eba ebawa ekiwandiiko basobole okwekebejjebwa mu ddwaaliro eryetongodde.\nAbavunaanibwa omusango gw’okutta Suzan Magara nga bali mu kaguli ka kkooti ya Buganda Road.\nBano okugenda mu kkooti enkulu bawakanya ensala y'omulamuzi Robert Mukanza eyagoba okusaba kwabwe n’abawa amagezi nti bwe baba baagala lipooti y’omusawo balina kugenda mu kkooti enkulu.\nAbasiraamu bakyakiremeddeko nti, baatulugunyizibwa mu ngeri ez’enjawulo nga bakyali ku poliisi omwali okubakubisa amasannyalaze ne waya, okubasiibya nga babasibye amaaso n’engeri endala nga kati baafuna obuvune obw’amaanyi kungulu ne munda ng’abamu tebakyasobola kulaba na kuwulira bulungi.\nBano baagala okufuna lipooti y'omusango eyeetongodde basobole okuggula ku bapoliisi omusango gw'okubatulugunya, saako okulaga kkooti nti okukkiriza emisango n'okukola sitaatimenti baakikola luvannyuma lw'okubakaka n’okubatulugunya ennyo.\nYe akulidde oludda lwa gavumenti oluwaabi, Patricia Cingitho yategeezezza omulamuzi Mukanza owa kkooti ya Buganda Road gye baabadde bazze okweyanjula nti okunoonyereza kukyagenda mu maaso era poliisi eneetera okumutegeeza we bakutuusizza.\nAbavunaanibwa kuliko: Mahad Kasalita, Yusuf Lubega, Muzamiru Ssali, Hussein Wasswa, Hajara Nakandi, Abubaker Kyewolwa, Hassan Kato, Miiro Ismail Bukenya ne Abas Musa. Wabula n'okutuusa kati tekinnamanyika poliisi weetuuse n’ebyokukomyawo owooluganda lwa Magara, Patrick Kasaija amanyiddwa nga Pato eyaddukira mu South Afrika agambibwa okuba nga ye yaluka olukwe lw'okuwamba n'okutta Magara.\nMagara yattibwa mu February omwaka guno oluvannyuma lw'okuwambibwa, omulambo gwe ne bagusuula e Kigo.\nAbatemu okutta Magara baasooka kusaba bazadde be obukadde 700 kyokka olwazifuna ne bamutulugunya omwali n'okumusalako engalo nga bwe bakwata akatambi ke baaweereza bazadde be.\nOludda oluwaabi lwategeezezza kkooti nti, okunoonyereza kukyagenda mu maaso abasibe ne bazzibwayo ku limanda okutuusa nga October 3, 2018.


Omwoyo omutukuvu yaani?\nWaliwo ebirowoozo ebitali bituufu abantu byebalina ku mwoyo omutukuvu. Abamu bamanyi omwoyo mutukuvu nga amanyi agatategerekeka. Abala bategeera omwoyo mutukuvu nga amanyi ga Katonda agatali ga buntu Katonda gaawa abagoberezi ba Kristu. Bayibuli eyogera kki ku nfanana y'omwoyo omutukuvu? Mu byangu, Bayibuli etugamba nti omwoyo mutukuvu Katonda. Bayibuli era etugamba nti Omwoyo mutukuvu muntu ayina endowooza, ekisaasaazi (emotions), n'okwagala(Will).\nOmwoyo omtukuvu okuba Katonda kilagibwa bulungi mu byawandiikibwa bingi okuli Ebikolwa 5:3-4. Mulunyiriri luno Petero anenya Ananiya lwaki yalimbye omwoyo mutukirivu namugamba nti."teyalimbye bantu wabula Katonda." Kilagibwa bulungi nti okulimba omwoyo mutukirivu oba olimbye Katonda. Tusobola okumanya omwoyo omutukuvu okuba Katonda kubanga alina embala ya Katonda Okugeza. Tumulaba mu Zabbuli 139:7-8 nga ali buli wamu. "Naagenda wa okuva eri omwoyo gwo? Oba naddukira wa amaaso go? Bwe nnaalinnya mu ggulu, nga gy'oli: Bwe nnaayala obuliri bwange mu magombe, laba, nga gy'oli." Era mu 1 Bakolinso 2:10-11, tulaba embala eyokumanya byona mu Mwoyo mutukirivu."Naye ffe Katonda yatubibikkulira ku by'Omwoyo: kubanga Omwoyo anoonya byonna era n'ebitategeerekeka ebya Katonda. Kubanga muntu ki ategeera eby'omuntu wabula omwoyo gw'omuntu oguli mu ye? era bwe kityo"\nTusobola okumanyira ddala nti omwoyo mutukuvu ali omu ku Busatu obwa Katonda kubanga alina endowooza, okwagala, ne ekisaasaazi(emotions). Omwoyo mutukuvu alowooza era amanyi (1 Abakolinso 2:10). Omwoyo mutukuvu anakuwazibwa(Abaefeeso 4:30). Omwoyo Mutukuvu yegayilira ku lwaffe(Abaruumi 8:26-27). Asalawo okusinzila ku kwagala kwe(1 Abakolinso 12: 7-11). Omwoyo mutukuvu Katonda, ow’okusatu mu busatu. Era nga Katonda, Omwoyo mutukuvu asobola okukola ng'omubeezi, era omuwabuzi Yesu gwe yasuubiza okuba (Yokaana 14:16, 26, 15:26).


E Zimbabwe amagye gakubye amasasi mu bawagizi ba Chamisa: 3 bafu!\nAMAGYE ne poliisi e Zimbabwe bikubye amasasi ne ttiyaggaasi mu bawagizi b’oludda oluvuganya abaalumbye ekitebe ky’ebyokulonda nga baagala akakiiko kalangirire ebyavudde mu kalulu ke bagamba nti baakawangulidde waggulu.\nAbantu basatu be battiddwa abalala 12 ne batuusibwako ebisago eby’amaanyi.\nAbawagizi ba Nelson Chamisa 40 , ow’ekibiina ekisinga obunene ku ludda oluvuganya ekya Movement for Democratic Change (MDC) baabadde baagala akakiiko aka Zimbabwe Electoral Commission (ZEC) okulangirira omuntu waabwe ku buwanguzi nga balumiriza nti ye yawangudde era alinda kulayira.\nBino byaddiridde Chamisa okulangirira ku Lwokubiri nti ye yawangudde akalulu ak’ebyafaayo akaakubiddwa ku Mmande kyokka ne Pulezidenti Emerson Mnanangwa ow’ekibiina kya ZANU- PF ekiri mu buyinza naye yeewaanye nti ye yawangudde akalulu alinda kakiiko aka ZEC okumulangirira.\nWaabaddewo akajagalalo ku kitebe ky’Ebyokulonda ekisangibwa mu kibuga Harare nga poliisi egumbulula abawagizi ba Chamisa, abamu abaabadde bakutte emiggo n’amayinja era baakubiddwaamu amasasi, ttiyaggaasi ne babuna emiwabo okukkakkana ng’omuntu omu attiddwa.\nPulezidenti Mnangagwa yalabudde okuggalira ab’oludda oluvuganya ssinga beerangirira kubanga ogwo mulimu gw’akakiiko ak’Ebyokulonda.\nAkalulu kaakubiddwa ku Mmande omulundi ogusookedde ddala nga Robert Mugabe 94, teyeesimbyewo okuva mu 1980 Zimbabwe lwe yafuna obwetwaze.\nAkulira akakiiko k’Ebyokulonda aka ZEC, Omulamuzi Priscilla Chigumba yategeezezza nti akalulu kaakubiddwa mu mirembe n’asuubiza nti leero ku Lwokuna ku ssaawa 6:30 ez’omu ttuntu bagenda kutandika okufulumya ebyavudde mu kalulu k’obwapulezidenti. Yafulumizza eby’ababaka ba palementi.


Bukedde Online - Omugagga asibye mukazi we amagulu n'amukuba okumwogoloza\nNze nannyini Ghetto kuba gye nnasookera -...\nOMUGAGGA eyasibye mukazi we amagulu n’amukuba okumwogoloza, yasooka kuteeka kkamera mu dduuka ezibadde zikwata ebigenda mu maaso.\nNamuyomba nga bamusibye amagulu. Jjuuko ne Namuyomba mu biseera byabwe eby’eddembe.\nOlwo yali yeekengedde nti waliwo abasajja abamutabulira amaka era ng’omukazi nti bamusanga ku mulimu.\nMu kuteeka kkamera (CCTV) mu dduuka, yakikola mu nkukutu era mukazi we teyamanya.\nAbaayunga kkamera mu dduuka yabongera ssente n’abasaba bamwongeremu tekinologiya ayunga kkamera ku ssimu y’omugagga ono nga buli w’abeera asobola okulaba ebikolebwa mu dduuka era ne bakikola.\nAwo we yasinzidde okukwata ‘Maama w’abaana’ n’amusiba amagulu ng’akozesa ekisipi n’alyoka amukubisa waya, n’afuna ebisago eby’amaanyi.\nOmusajja ono yakoze effujjo ku mukazi era bwe yamaze okumukuba ng’akyali na ku miguwa, n’amukuba ebifaananyi ebiraga ebisago bye yamutuusizzaako mu maaso amagulu n’ebisambi.\nYakoze entegeka ezifuluma eggwanga era olwatuuse e China gy’atera okugenda okusuubula, n’alyoka ayiwako ebifaananyi ku mukutu gwa Facebook nga yeewaana bwe yabonerezza omukazi gwe yayogeddeko nti abadde afudde edduuka ‘loogi’ mw’asisinkanira abasajja ababa bamuganzizza!\nMartin Jjuuko atera okweyita Mulangira alina amaduuka agasuubuza engoye mu Kampala ge yatuuma Praise Shop era n’ennamba y’emmotoka gy’avuga yassaako linnya lya Praise Shop, gwe balumiriza okukuba mukazi we Brenda Namuyomba.\nJjuuko asula Makindye era okumpi n’eddwaaliro ly’e Kiruddu we wali oluguudo lwe babbula mu mannya ge oluliko Prince Jjuuko Road era mu nnyumba omwo mw eyakubidde mukazi we.\nAbatuuze ku kitundu bamwogerako bingi era wadde abamu bamuyita “Mugagga waffe” abalala bamwogerako ng’omuntu omuzibu. Jjuuko takoma kumanyibwa mu basuubuzi wabula ne mu kisaawe ky’okuyimba era abamu baamukazaako “Pulomoota” kubanga atera okussa ssente mu bayimbi ne mu bivvulu.\nJjuuko alina amaduuka ku bizimbe bisatu mu kibuga wakati okuli Ham Shopping Centre, ku Nabukeera Plaza ne ku MM Plaza ku William Street nga kuno mukazi we Namuyomba kw’abadde akolera.\nAmaduuka gano gonna gatunda engoye z’abaami n’abakyala era abamu ku basajja ababadde bajja okusuubula engoye ku dduuka Namuyomba mw’abadde akola, Jjuuko b’alumiriza okumwagalira omukazi.\nOkuva Jjuuko lwe yateeka kkamera mu dduuka, nti abadde yeeyisa mu ngeri enzibu eyaleetera ne Namuyomba okwongera okumutya.\nAbamu ku bakyala abakolera ku kizimbe kya MM Plaza abaasabye obutaasanguzibwa mannya baategeezezza nti guno ssi gwe mulundi ogusoose nga Jjuuko akuba mukazi we nti era emirundi egimu abadde amukubira ku dduuka awo ng’abantu bonna balaba.\nBaawadde ekyokulabirako ky’omulundi Jjuuko lwe yazze ekipayoppayo ng’ali ku ppikipiki n’alyoka akuba mukazi we n’akubiramu ne kaasitoma omusajja eyabadde azze okusuubula engoye ku Namuyomba.\nBalumiriza nti Jjuuko alina ebbuba ery’obulabe nti era buli musajja gw’abadde alaba ne Namuyomba ku dduuka, ng’alowooza balina enkolagana ey’enjawulo.\n“Kibadde kyezira musajja oyo kumulaba ng’ayingidde edduuka; so ng’ate emirimu gy’okutunda engoye gibaamu bakaasitoma abayingira okwegeza mu ngoye ze baba basuubula okukakasa ebipimo (sayizi) bye batwala nti bye bituufu.” Omu ku bakazi aludde ng’akolera kumpi ne Namuyomba bwe yategeezezza Bukedde eggulo.\nWadde Jjuuko akyali China, wabula mukazi we yamugguddeko omusango gw’okumukuba n’amutuusaako ebisago era emisango egyamugguddwaako gigwa mu ttuluba lya butabanguko mu maka.\nOmusango guno Namuyomba yagugguliddewo ku poliisi y’e Salaama ku fayiro SDREF:13/26/10/2019 era kino yakikoze oluvannyuma lwa bba okusaasaanya ebifaananyi omukazi by’agamba nti byamuweebudde nnyo mu bantu.\nOkusinziira ku siteetimenti omukazi gye yakoze ku poliisi, yategeezezza nti baamukuba ku lunaku lw’ameefuga ga Uganda nga October 9, 2019 nti era abadde ajjanjabwa nga talina na ntegeka kuggulawo musango, wabula bba bwe yasaasaanyizza ebifaananyi ne kimunyiga nnyo n’asalawo aggulewo omusango kubanga alina okutya nti asobola n’okutuusibwako obuzibu obusinga awo.\nWaliwo abatuuze abaategeezezza nti bawulira oluvuuvuumo nti Jjuuko yaweebwa emmundu nga bagamba nti bw’aba agirina kiyinza okuba eky’obulabe eri obulamu bw’omukazi.\nJjuuko ne Namuyomba balina abaana basatu wabula obufumbo bwabwe buzze bubeeramu embirigo, okusinziira ku batuuze.\nMu bubaka Jjuuko bwe yatadde ku Facebook yamenye amannya abiri ag’abasajja b’alumiriza okuganza Namuyomba kyokka n’agattako nti waliyo n’abalala abajja nga bakaasitoma ne bamaliriza nga bafunye n’enkolagana ey’enjawulo; ekintu mikwano gya Namuyomba kye baawakanyizza ne baliyita ebbuba lya Jjuuko.\nNamuyomba bwe twamutuukiridde, yagaanyi okubaako ky’ayogera ku nsonga zino. Ebibiina ebirwanirira eddembe ly’abakyala biwanda muliro era ababikulembera naddala abakyala bwe baalabye ebifaananyi ebyo ne bateeka obubaka ku mikutu egy’enjawulo nga baagala poliisi ekwate Jjuuko mu bwangu avunaanibwe.\nOmumyuka w’omwogezi wa poliisi mu Kampala n’emiriraano, Luke Owoyesigyire yagambye nti poliisi eri mu kukuhhaanya obujulizi nga bw’erinda ne Jjuuko akomewo wano akole siteetimenti.\nOmugagga Martin Jjjuuko,


Abakristaayo ab’Omu Kyasa Ekyasooka Baalina Endowooza ya Katonda ku Ntalo\nEndowooza Katonda gye Yalina ku Ntalo mu Kyasa Ekyasooka\nAbayudaaya abaaliwo mu kyasa ekyasooka baali banyigirizibwa nnyo Abaruumi abaali babafuga. Okufaananako bajjajjaabwe Abayisiryiri, nabo baasaba Katonda enfunda n’enfunda abanunule mu mukono gw’Abaruumi. Oluvannyuma baawulira ebikwata ku Yesu, era ne beebuuza nti, Yandiba nga ye Masiya? Tekyewuunyisa nti bangi baali ‘basuubira nti omusajja oyo ye yali ow’okununula Isirayiri’ okuva mu mukono gw’Abaruumi. (Lukka 24:21) Kyokka Abayisirayiri tebaanunulwa. Mu kifo ky’ekyo, mu mwaka gwa 70 embala eno, eggye ly’Abaruumi lyazikiriza ekibuga Yerusaalemi ne yeekaalu.\nLwaki ku luno Katonda teyalwanirira Bayudaaya nga bwe yakolanga edda? Lwaki teyabalagira kulwanyisa Baruumi abaali babanyigiriza? Endowooza ya Katonda ku ntalo yali ekyuse? Nedda. Waliwo ekintu Abayudaaya kye baakola ekyanyiiza Katonda. Baagana okukkiriza nti Yesu, Omwana wa Katonda, ye Masiya. (Ebikolwa 2:36) N’olwekyo okutwalira awamu, Abayudaaya baafiirwa enkolagana gye baalina ne Katonda.—Matayo 23:37, 38.\nKatonda yali takyakuuma Bayudaaya awamu n’ensi yaabwe ensuubize nga bwe yakolanga. N’olwekyo okuva mu kiseera ekyo, Katonda teyaddamu kubawagira oba kubayamba mu ntalo. Yesu yagamba nti eggwanga lya Isirayiri lyafiirwa enkizo ey’okuba abantu ba Katonda. Enkizo eyo yaweebwa eggwanga eriggya oba ery’omwoyo, Bayibuli ly’eyita “Isirayiri wa Katonda.” (Abaggalatiya 6:16; Matayo 21:43) Ekibiina ky’Abakristaayo abaafukibwako amafuta ye Isirayiri wa Katonda. Mu kyasa ekyasooka, Abakristaayo abo abaafukibwako amafuta baagambibwa nti: “Kati muli ggwanga lya Katonda.”—1 Peetero 2:9, 10.\nOkuva bwe kiri nti Abakristaayo abaafukibwako amafuta abaaliwo mu kyasa ekyasooka baali bafuuse “ggwanga lya Katonda,” yabalwanirira asobole okubanunula mu mukono gw’Abaruumi? Oba yabakkiriza okulwanyisa abalabe baabwe? Nedda. Nga bwe tulabye mu kitundu ekivuddeko, Katonda ye yasalangawo ekiseera entalo ze yabanga akkirizza lwe zaalinanga okulwanibwa. Katonda teyalwanirira Bakristaayo abaaliwo mu kyasa ekyasooka era teyabakkiriza kulwana ntalo, kubanga ekyo si kye kyali ekiseera kya Katonda okulwanyisa abantu ababi.\nN’olw’ensonga eyo, okufaananako abaweereza ba Katonda abaaliwo edda, Abakristaayo ab’omu kyasa ekyasooka baalina okulinda ekiseera ekituufu Katonda lwe yandiggyeewo abalabe baabwe. Katonda teyabawa lukusa kulwanyisa balabe baabwe. Yesu Kristo naye teyalagira bagoberezi be kulwana ntalo. Yabagamba nti: “Mweyongere okwagala abalabe bammwe era n’okusabira abo ababayigganya.” (Matayo 5:44) Bwe yali ayogera ku kiseera Abaruumi lwe bandirumbye Yerusaalemi, Yesu yagamba abayigirizwa be obutasigala mu kibuga kulwana, wabula bakiddukemu. Ekyo kyennyini kye baakola.—Lukka 21:20, 21.\nOkugatta ku ekyo, omutume Pawulo yaluŋŋamizibwa okuwandiika nti: “Temuwooleranga ggwanga, . . . kubanga kyawandiikibwa nti: ‘Okuwoolera eggwanga kwange; nze ndisasula,’ bw’ayogera Yakuwa.” (Abaruumi 12:19) Omutume Pawulo yali ajuliza ebigambo bya Katonda ebiri mu Eby’Abaleevi 19:18 ne Ekyamateeka 32:35. Nga bwe tulabye mu kitundu ekivuddeko, mu biseera eby’edda Katonda yawooleranga eggwanga ng’akkiriza abantu be okulwanyisa abalabe baabwe. N’olwekyo omutume Pawulo yalaga nti endowooza ya Katonda ku ntalo yali tekyukanga. Ne mu kyasa ekyasooka, entalo Katonda yali akyazitwala ng’engeri y’okulwanirira abantu be n’okumalawo ebikolwa ebibi. Kyokka nga bwe kyali mu biseera eby’edda, Katonda ye yasalangawo ekiseera entalo ezo we zaabeererangawo na baani abaazirwananga.\nAwatali kubuusabuusa, Katonda teyakkiriza Bakristaayo abaaliwo mu kyasa ekyasooka okulwana entalo. Ate zo entalo ezirwanibwa mu kiseera kino? Katonda alina abantu b’akkiriza okulwana entalo mu kiseera kino? Kino kye kiseera ekituufu Katonda okulwanirira abaweereza be? Entalo ezirwanibwa mu kiseera kino Katonda azitwala atya? Ebibuuzo ebyo bigenda kuddibwamu mu kitundu ekiddako.


Olubereberye 39 Endagaano Enkadde nʼEndagaano Empya (LCB)\n39 Awo Yusufu bwe yatwalibwa e Misiri, Potifali omukungu wa Falaawo, omukulu w’abambowa Omumisiri n’amugula okuva ku Bayisimayiri abaamutwala e Misiri.\n2 Mukama n’aba ne Yusufu n’aba n’omukisa ng’ali mu nnyumba ya mukama we Omumisiri. 3 Ne mukama we n’alaba nga Mukama amuwadde omukisa mu buli ky’akola. 4 Awo Yusufu n’aganja nnyo mu maaso ga mukama we, n’amulabiriranga, n’amufuula omukulu we nnyumba ye ne byonna bye yalina. 5 Okuva olwo Mukama n’awa omukisa ennyumba y’Omumisiri olwa Yusufu. Omukisa gwa Mukama ne guba ku byonna bye yalina, mu nnyumba ne mu nnimiro. 6 Awo Omumisiri n’ateeka byonna mu mikono gya Yusufu. Yusufu n’avunaanyizibwanga byonna okuggyako emmere mukama we gye yalyanga.[a]\nKyokka Yusufu yali mulungi nnyo, mubalagavu. 7 Awo olwatuuka oluvannyuma lw’ebbanga eriwerako, mukyala wa mukama we namutunuulira n’okwegomba era n’amugamba nti, “Weebake nange.” 8 Naye Yusufu n’agaana, n’agamba mukazi wa mukama we nti, “Laba, mukama wange yankwasa byonna ebiri mu nnyumba, n’abiteeka byonna mu mikono gyange, 9 era tewali n’omu ansinga mu nnyumba ye, tewali na kimu ky’atankwasa okuggyako ggwe, kubanga ggwe oli mukazi we. Kale nnyinza ntya okuyingira mu kwonoona okwenkanidde awo n’okusobya eri Katonda?” 10 Newaakubadde muka mukama we yamutayirira, Yusufu ye teyamuwulira na mulundi na gumu.\n11 Naye lwali lumu Yusufu bwe yayingira mu nju okukola emirimu gye nga tewali n’omu mu nnyumba, 12 muka mukama we n’akwata ekyambalo kya Yusufu nga bw’agamba nti, “Weegatte nange.” Yusufu n’amwesimatulako, ekyambalo kye ne kisigala mu ngalo z’omukazi wa mukama we. Ye n’adduka n’ava mu nnyumba.\n13 Naye omukazi bwe yalaba ng’asigazza ekyambalo kya Yusufu, 14 n’ayita abasajja ab’omu nnyumba ye n’abagamba nti, “Mulabe, yatuleetera Omwebbulaniya okutuduulira, yazze gye ndi okwebaka nange, 15 bw’awulidde nga ndeekaana n’adduka n’ava mu nnyumba.”\n16 Awo kwe kutereka ekyambalo okutuusa mukama wa Yusufu lwe yadda eka. 17 Omukyala n’abuulira bba byonna ng’agamba nti, “Omuddu Omwebbulaniya gwe watuleetera, yayingidde gye ndi okunjooga. 18 Naye nabadde nakaleekaana, n’aleka ekyambalo kye gye ndi, n’adduka n’ava mu nnyumba.”\n19 Awo mukama wa Yusufu bwe yawulira ebigambo omukazi bye yamutegeeza ng’agamba nti, “Bw’ati ne bw’ati omuddu wo bwe yampisizza,” obusungu bwa bba ne bubuubuuka. 20 Mukama wa Yusufu n’akwata Yusufu n’amuteeka mu kkomera omwasibirwanga abazzizza emisango eri kabaka.\n21 Naye Mukama n’abeera ne Yusufu, n’amulaga okwagala kwe okutalojjeka. N’aganja nnyo mu maaso g’omukuumi w’ekkomera. 22 Omukuumi w’ekkomera n’ateeka abasibe bonna mu mikono gya Yusufu, era buli ekyakolebwanga nga Yusufu y’akirinako obuvunaanyizibwa. 23 Omukuumi w’ekkomera nga tafaayo ku buli ekyalinga mu mikono gya Yusufu, kubanga Mukama yali naye, era Mukama n’amuwa omukisa mu buli kye yakolanga.


Okukolera Awamu ne Katonda Kituleetera Essanyu Lingi | Ogw’Okusoma\nBISOME MU Albanian American Sign Language Amharic Angolan Sign Language Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Batak (Karo) Batak (Toba) Bengali Bicol Brazilian Sign Language British Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Chinese Sign Language Chitonga (Malawi) Chitumbuka Chiyao Chokwe Chuvash Colombian Sign Language Croatian Czech Danish Dutch Ecuadorian Sign Language English Estonian Fijian Finnish Finnish Sign Language French Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Ibanag Icelandic Iloko Indonesian Italian Italian Sign Language Japanese Japanese Sign Language Javanese Kannada Kikamba Kikuyu Kinyarwanda Kirghiz Kiribati Kirundi Kisonge Korean Kurdish Kurmanji (Caucasus) Kurdish Kurmanji (Cyrillic) Lamba Latvian Lhukonzo Lithuanian Lucholi Luganda Lunyankore Luo Luswayiri Luwalabu Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Ndau Ndebele (Zimbabwe) Nepali Ngangela Nias Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese Punjabi Quechua (Bolivia) Romanian Russian Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Uzbek Venezuelan Sign Language Vietnamese Waray-Waray Wolaita Zande Zapotec (Isthmus)\nOkukolera Awamu ne Katonda—Kituleetera Essanyu Lingi\n“Nga tukolera wamu naye, naffe tubeegayirira mukkirize ekisa kya Katonda eky’ensusso muleme kusubwa kigendererwa kyakyo.”—2 KOL. 6:1.\nENNYIMBA: 75, 74\nLWAKI TUYINZA OKUGAMBA NTI OMULIMU GW’OKUBUULIRA . . .\ngutuleetera essanyu lingi?\ngutuyamba okuba n’enkolagana ey’oku lusegere ne Katonda awamu n’abalala?\n1. Wadde nga Yakuwa ye Muyinza w’Ebintu Byonna, kakisa ki k’awadde abalala?\nYAKUWA ye Muyinza w’Ebintu Byonna, ye yatonda ebintu byonna, era y’asingayo amagezi n’amaanyi. Ekyo Yobu yakitegeera bulungi. Oluvannyuma lwa Yakuwa okubuuza Yobu ebibuuzo ebikwata ku bintu bye yatonda, Yobu yagamba nti: “Mmanyi nga ggwe oyinza byonna, era nga tewali kigambo kye wateesa ekiziyizika.” (Yob. 42:2) Wadde nga Yakuwa asobola okukola ebyo byonna by’ayagala nga tewali amuyambyeko, okuviira ddala ku lubereberye abadde awa abalala akakisa okukolerako awamu naye okusobola okutuukiriza ekigendererwa kye.\n2. Mulimu ki omukulu Yakuwa gwe yawa Yesu?\n2 Ekitonde Katonda kye yasooka okutonda ye Mwana we eyazaalibwa omu yekka. Oluvannyuma Yakuwa yasalawo okukolera awamu n’Omwana we oyo mu kutonda ebintu ebirala byonna, ebirabika n’ebitalabika. (Yok. 1:1-3, 18) Ng’ayogera ku Yesu, omutume Pawulo yagamba nti: “Okuyitira mu ye ebintu ebirala byonna byatondebwa mu ggulu ne ku nsi, ebirabika n’ebitalabika, ka zibe ntebe za bwakabaka oba bwami oba bufuzi oba buyinza. Ebintu ebirala byonna byatondebwa okuyitira mu ye era ku lulwe.” (Bak. 1:15-17) Yakuwa teyakoma ku kuwa Mwana we mulimu ogwo naye era yamanyisa abalala omulimu Yesu gwe yakola. Nga Yakuwa yawa Omwana we enkizo ey’amaanyi!\n3. Mulimu ki Yakuwa gwe yawa Adamu, era lwaki?\n3 Yakuwa yawa n’abantu akakisa okukolera awamu naye. Ng’ekyokulabirako, yawa Adamu omulimu gw’okutuuma ensolo amannya. (Lub. 2:19, 20) Nga kiteekwa okuba nga kyaleetera Adamu essanyu lingi okwetegereza ensolo ezo, okulaba engeri gye zeeyisaamu, n’okuzituuma amannya agazisaanira! Yakuwa yali asobola okusalawo okwetuumira ensolo ezo amannya, kubanga ye yazitonda. Kyokka omulimu ogwo yaguwa Adamu. Katonda era yawa Adamu omulimu gw’okugaziya olusuku Adeni. (Lub. 1:27, 28) Eky’ennaku, Adamu yajeemera Katonda n’alekera awo okukolera awamu naye, era ekyo kyamuviiramu emitawaana mingi awamu n’abaana be.—Lub. 3: 17-19, 23.\n4. Waayo ebyokulabirako by’abantu abaakolera awamu ne Katonda mu kutuukiriza ebigendererwa bye.\n4 Waliwo n’abantu abalala Katonda be yawa emirimu egitali gimu okusobola okutuukiriza ebigendererwa bye. Ng’ekyokulabirako, Nuuwa yazimba eryato eryamusobozesa okuwonawo mu Mataba awamu n’ab’omu maka ge. Musa yanunula Abaisiraeri okuva e Misiri. Yoswa yayingiza Abaisiraeri mu Nsi Ensuubize. Sulemaani yazimba yeekaalu mu Yerusaalemi. Ate Maliyamu yazaala Yesu. Abantu abo bonna abeesigwa baakolera wamu ne Yakuwa mu kutuukiriza ebigendererwa bye.\n5. Mulimu ki buli omu ku ffe gw’asobola okwenyigiramu, era Yakuwa kyali kimwetaagisa okutuwa omulimu ogwo? (Laba ekifaananyi ku lupapula 28.)\n5 Yakuwa atuwadde akakisa okuwagira Obwakabaka bwa Masiya. Leero tusobola okuweereza Yakuwa mu ngeri ezitali zimu. Wadde nga ffenna tetusobola kumuweereza mu ngeri y’emu, ffenna tusobola okwenyigira mu mulimu gw’okubuulira amawulire amalungi ag’Obwakabaka. Kya lwatu nti Yakuwa yali asobola okwekolera omulimu ogwo. Yali asobola okwogera butereevu eri abantu ku nsi ng’asinziira mu ggulu. Yesu yagamba nti Yakuwa yali asobola n’okukozesa amayinja okubuulira abalala ebikwata ku Bwakabaka. (Luk. 19:37-40) Kyokka Yakuwa yatuwa enkizo ‘okukolera awamu naye.’ (1 Kol. 3:9) Omutume Pawulo yagamba nti: “Nga tukolera wamu naye, naffe tubeegayirira mukkirize ekisa kya Katonda eky’ensusso muleme kusubwa kigendererwa kyakyo.” (2 Kol. 6:1) Nkizo ya maanyi okukolera awamu ne Katonda era ekyo kituleetera essanyu lingi. Ka tulabeyo ensonga ezimu lwaki ekyo kituleetera essanyu lingi.\nOKUKOLERA AWAMU NE KATONDA KITULEETERA ESSANYU LINGI\n6. Omwana wa Katonda yayogera ki ku ngeri gye yawuliramu ng’akolera wamu ne Kitaawe?\n6 Okuva edda n’edda, abaweereza ba Yakuwa babaddenga bafuna essanyu lingi mu kukolera awamu naye. Bwe yali tannajja ku nsi, Omwana wa Katonda omubereberye yagamba nti: ‘Mukama yali nange ekkubo lye we lyasookera nga ndi awo gy’ali ng’omukoza: era bulijjo yansanyukiranga, nga njaguliza bulijjo mu maaso ge.’ (Nge. 8:22, 30) Yesu kyamuleetera essanyu lingi okukolera awamu ne Kitaawe. Yafuna essanyu okuva mu mirimu gye yakola era n’olw’okukimanya nti Kitaawe yali amwagala nnyo. Ate ffe?\nTewali mulimu gutuleetera ssanyu kusinga eryo lye tufuna nga tuyamba omuntu okuyiga amazima (Laba akatundu 7)\n7. Lwaki omulimu gw’okubuulira gutuleetera essanyu lingi?\n7 Yesu yalaga nti okugaba n’okuweebwa byombi bireeta essanyu. (Bik. 20:35) Kyatusanyusa nnyo okuyigirizibwa amazima era naffe kituleetera essanyu okugayigiriza abalala. Bwe tuba tuyigiriza abalala amazima agali mu Bayibuli, tulaba abantu abalina ennyonta ey’eby’omwoyo nga basanyuka nnyo okutegeera ebikwata ku Katonda waffe n’amazima agali mu Kigambo kye. Kituleetera essanyu lingi okulaba abantu abo nga bakyusa endowooza yaabwe era nga bakola enkyukakyuka ez’amaanyi mu bulamu bwabwe. Tukiraba nti omulimu gw’okubuulira amawulire amalungi mukulu nnyo. Gusobozesa abantu okutabagana ne Katonda ne baba n’essuubi ery’okufuna obulamu obutaggwaawo. (2 Kol. 5:20) Tewali mulimu gusobola kutuleetera ssanyu ng’eryo lye tufuna nga tukola omulimu ogusobozesa abantu okutandika okutambulira mu kkubo erituusa mu bulamu obutaggwaawo.\n8. Kiki abamu kye boogedde ku ssanyu lye bafuna mu kukolera awamu ne Yakuwa?\n8 Wadde nga kitusanyusa nnyo okulaba ng’abantu bakkiriza obubaka bwaffe, ekisinga okutuleetera essanyu kwe kukimanya nti Yakuwa asiima ebyo bye tukola nga tumuweereza. (Soma 1 Abakkolinso 15:58.) Marco, abeera mu Italy, agamba nti: “Kindeetera essanyu eritagambika okukimanya nti Yakuwa gwe mpa ekyo ekisingayo obulungi, so si omuntu omulala yenna ayinza n’okwerabira ebyo bye mba mmukoledde.” Ate Franco, naye abeera mu Italy, agamba nti: “Okuyitira mu Kigambo kye awamu n’ekibiina kye, bulijjo Yakuwa atujjukiza nti atwagala era nti asiima ebyo byonna bye tumukolera, ne bwe tuba nga ffe tubitwala ng’ebitono. Eyo ye nsonga lwaki kindeetera essanyu lingi okukolera awamu ne Katonda era kindeetedde okuba n’obulamu obw’amakulu.”\nOKUKOLERA AWAMU NE KATONDA KITULEETERA OKUBA N’ENKOLAGANA EY’OKU LUSEGERE NAYE AWAMU N’ABALALA\n9. Nkolagana ki eri wakati wa Yakuwa ne Yesu, era enkolagana eyo yajjawo etya?\n9 Okukolera awamu n’abo be twagala kituyamba okunyweza enkolagana yaffe nabo n’okweyongera okubamanya obulungi. Tumanya bye baagala okukola n’engeri gye baagala okubikolamu. Yesu yamala emyaka mingi nnyo ng’akolera wamu ne Yakuwa, era ekyo kyanyweza enkolagana ye ne Yakuwa. Ng’ayogera ku nkolagana ey’oku lusegere gy’alina ne Yakuwa, Yesu yagamba nti: “Nze ne Kitange tuli omu.” (Yok. 10:30) Baakoleranga wamu nga bali bumu.\n10. Lwaki okwenyigira mu mulimu gw’okubuulira kituyamba okunyweza enkolagana yaffe ne Katonda awamu n’abalala?\n10 Yesu yasaba Yakuwa akuume abayigirizwa be. Lwaki yamusaba abakuume? Yagamba nti: “Basobole okuba omu nga ffe bwe tuli.” (Yok. 17:11) Bwe tutambuliza obulamu bwaffe ku mitindo gya Katonda egy’obutuukirivu era ne twenyigira mu mulimu gw’okubuulira, kituyamba okutegeera obulungi engeri ze. Kituyamba okulaba ensonga lwaki kya magezi okumwesiga n’okukolera ku bulagirizi bw’atuwa. Bwe tweyongera okusemberera Katonda, naye yeeyongera okutusemberera. (Soma Yakobo 4:8.) Era kituyamba okwongera okunyweza enkolagana yaffe ne bakkiriza bannaffe kubanga tulina ebiruubirirwa bye bimu, ebintu ebituleetera essanyu bye bimu, era n’ebizibu bye tutera okufuna bifaanagana. Tukolera wamu, tusanyukira wamu, era tugumira wamu ebizibu. Octavia, abeera mu Bungereza, agamba nti: “Okukolera awamu ne Yakuwa kinnyambye okunyweza enkolagana yange n’abalala, . . . kubanga nze ne mikwano gyange tulina ebiruubirirwa bye bimu era tugoberera obulagirizi bwe bumu.” Naawe bw’otyo bw’owulira? Okulaba engeri bakkiriza banno gye bafuba okuweereza Yakuwa tekikuleetera kwongera kubaagala?\n11. Lwaki enkolagana yaffe ne Yakuwa awamu ne bantu bannaffe ejja kweyongera okunywera mu nsi empya?\n11 Tuyinza okuba nga tulina enkolagana ey’oku lusegere ne Katonda awamu ne bantu bannaffe leero, naye enkolagana eyo ejja kweyongera okuba ey’amaanyi n’okusingawo mu nsi empya. Lowooza ku mirimu gye tujja okukola mu nsi empya! Tujja kwaniriza abantu abaafa abanaaba bazuukiziddwa era tubayigirize amakubo ga Yakuwa. Tujja kwenyigira mu mulimu gw’okufuula ensi olusuku lwa Katonda. Kijja kutuleetera essanyu lingi okukolera awamu n’abalala nga bwe tugenda tufuuka abantu abatuukiridde mu Bwakabaka bwa Masiya! Buli lukya enkolagana wakati w’abantu ne bantu bannaabwe era n’enkolagana wakati w’abantu ne Katonda waabwe ejja kweyongera okunywera. Mu kiseera ekyo Katonda ajja kwanjuluza engalo ze ‘akkuse buli kintu ekiramu bye kyagala.’—Zab. 145:16.\nOKUKOLERA AWAMU NE KATONDA KITUKUUMA\n12. Omulimu gw’okubuulira gutukuuma gutya?\n12 Tulina okufuba okunyweza enkolagana yaffe ne Yakuwa. Okuva bwe kiri nti tuli mu nsi efugibwa Sitaani Omulyolyomi era nga tetutuukiridde, kyangu okutwalirizibwa endowooza n’empisa z’ensi. Omwoyo gw’ensi guyinza okugeraageranyizibwa ku mayengo g’ennyanja agaagala okututwala gye tutaagala kugenda. Okusobola okwewala okutwalibwa amayengo ago, kiba kitwetaagisa okufuba ennyo okuwuga nga tudda gye twagala okugenda. Mu ngeri y’emu, kitwetaagisa okufuba ennyo obutatwalirizibwa mwoyo gwa nsi ya Sitaani. Bwe tuba tubuulira, kituyamba okussa ebirowoozo byaffe ku bintu ebirungi era ebizimba, so si ku bintu ebiyinza okunafuya okukkiriza kwaffe. (Baf. 4:8) Okubuulira kutuyamba okunyweza okukkiriza kwaffe kubanga kutusobozesa okukuumira ebirowoozo byaffe ku bisuubizo bya Katonda ne ku mitindo gye egy’obutuukirivu. Era kutuyamba okukuuma ekyambalo kyaffe eky’eby’okulwanyisa eby’omwoyo nga kiri mu mbeera nnungi.—Soma Abeefeso 6:14-17.\n13. Omuweereza wa Yakuwa omu abeera mu Australia ayogera ki ku mulimu gw’okubuulira?\n13 Bwe tuba n’eby’okukola ebingi mu mulimu gw’okubuulira ne mu mirimu emirala egy’Obwakabaka, kituyamba obutamalira birowoozo ku bizibu bye tulina, era ekyo kitukuuma. Joel, abeera mu Australia, agamba nti: “Okubuulira kinnyamba okutunuulira ebintu mu ngeri entuufu. Kinnyamba okumanya ebizibu abantu bye boolekagana nabyo n’okulaba emiganyulo gye nfuna mu kukolera ku misingi gya Bayibuli. Omulimu gw’okubuulira gunnyamba okusigala nga ndi mwetoowaze; gumpa akakisa okwesigama ennyo ku Yakuwa n’okukiraba nti nneetaaga bakkiriza bannange.”\n14. Okuba nti tweyongedde okubuulira awatali kulekulira kiraga kitya nti omwoyo gwa Katonda gwe gutuyamba okukola omulimu ogwo?\n14 Omulimu gw’okubuulira era gutuyamba okukiraba nti Yakuwa atuwa omwoyo gwe. Lowooza ku kyokulabirako kino: Watya singa bakukwasa omulimu gw’okugabira abantu emmere erimu ebiriisa. Era bakugamba nti togenda kusasulwa era nti ggwe alina okwerabirira. Bw’otandika okukola omulimu ogwo, okizuula nti abantu abasinga tebaagala mmere eyo era nga n’abamu bakukyawa olw’okukola omulimu ogwo. Olowooza omulimu ogwo wandigukoledde bbanga ki? Oboolyawo mu kiseera kitono wandibadde oggwaamu amaanyi era n’olekera awo okugukola. Naye kirowoozeeko: Bangi ku ffe tumaze emyaka mingi nga tubuulira awatali kusasulwa wadde ng’abantu abamu batusekerera era nga batukyawa. Ekyo kiraga bulungi nti omwoyo gwa Katonda gwe gutuyamba okukola omulimu ogw’okubuulira.\nOKUKOLERA AWAMU NE KATONDA KIRAGA NTI TUMWAGALA ERA NTI TWAGALA N’ABALALA\n15. Kakwate ki akali wakati w’omulimu gw’okubuulira n’okutuukirizibwa kw’ekigendererwa kya Katonda?\n15 Ate lowooza ku kakwate akali wakati w’omulimu gw’okubuulira n’okutuukirizibwa kw’ekigendererwa kya Katonda. Yakuwa yali ayagala abantu babeere ku nsi nga tebafa. Wadde nga Adamu yajeemera Katonda, Katonda teyakyusa kigendererwa kye ekyo. (Is. 55:11) Mu kifo ky’ekyo, yakola enteekateeka okununula abantu okuva mu kibi n’okufa. Kiki kye yakola? Yatuma Omwana we, Yesu, okuwaayo obulamu bwe ku lw’abantu abawulize. Kyokka abantu okusobola okubeera abawulize, baalina okusooka okumanya Katonda by’ayagala. Bwe kityo, Yesu yayigiriza abantu Katonda by’ayagala era n’alagira n’abayigirizwa be okukola kye kimu. Bwe twenyigira mu mulimu gw’okubuulira era ne tuyamba abantu okutabagana ne Katonda, tuba tukolera wamu ne Katonda mu kutuukiriza ekigendererwa kye eky’okununula abantu okuva mu kibi n’okufa.\n16. Bwe twenyigira mu mulimu gw’okubuulira kiraga kitya nti tugondera amateeka agasingayo obukulu?\n16 Bwe tuyamba abalala okutambulira mu kkubo erituusa mu bulamu obutaggwaawo, kiba kiraga nti twagala bantu bannaffe awamu ne Yakuwa, oyo “ayagala abantu aba buli ngeri okulokolebwa era bategeerere ddala amazima.” (1 Tim. 2:4) Bwe yabuuzibwa etteeka erisingayo obukulu mu mateeka agaaweebwa Abaisiraeri, Yesu yagamba nti: “‘Oteekwa okwagala Yakuwa Katonda wo n’omutima gwo gwonna, n’obulamu bwo bwonna, n’amagezi go gonna.’ Lino lye tteeka erisinga obukulu mu gonna era lye lisooka. Ery’okubiri eririfaanana lye lino, ‘Oteekwa okwagala muntu munno nga bwe weeyagala wekka.’” (Mat. 22:37-39) Bwe twenyigira mu mulimu gw’okubuulira kiba kiraga nti tugondera amateeka ago.—Soma Ebikolwa 10:42.\n17. Enkizo ey’okubuulira amawulire amalungi ogitwala otya?\n17 Nga tulina enkizo ya maanyi nnyo! Yakuwa atuwadde omulimu ogutuleetera essanyu, ogutuyamba okuba n’enkolagana ey’oku lusegere naye awamu ne bantu bannaffe, era ogutukuuma mu by’omwoyo. Omulimu gw’okubuulira era gutuwa akakisa okukyoleka nti twagala Katonda ne bantu bannaffe. Wadde ng’embeera z’abaweereza ba Yakuwa mu nsi yonna zaawukana, bonna, abato n’abakulu, abagagga n’abaavu, ab’amaanyi n’abanafu, bakozesa buli kakisa ke bafuna okubuulira abalala amawulire amalungi. Naawe oyinza okuba ng’okkiriziganya n’ebigambo bya mwannyinaffe Chantel, abeera mu Bufalansa. Agamba nti: “Oyo asingayo amaanyi, Omutonzi w’ebintu byonna, era Katonda omusanyufu, aŋŋamba nti: ‘Genda! Yogera! Yogera eri abantu ku lwange; yogera okuva ku ntobo y’omutima gwo. Nkuwa amaanyi, Ekigambo kyange Bayibuli, obuyambi bwa bamalayika, baweereza banno ku nsi, okutendekebwa okutali kumu, n’obulagirizi obujjira mu kiseera ekituufu.’ Nga nkizo ya maanyi okukola Yakuwa Katonda by’ayagala n’okukolera awamu naye!”


Owa LDU akubye omuntu essasi mu kumukwata...\nUNEB eraze ebintu 7 ebyasudde aba P7 ebyetaaga...\nBW’OBA waakufuuka mulimi oba omulunzi ow’enjawulo tosooka kutunuulira ssente mmeka z’osuubira kufuna wabula lwana okulaba ng’okola ffaamu buli muntu gy’asobola okutuukako n’agyegomba ng’okola ebintu abalala bye batasobola kukola oba bye babuusa amaaso.\nEkyo bw’onookikola obulimi n’obulunzi bujja kukutambulira bulungi ate ofune ssente ze wali tolowoozangako kufuna naye nga kiva mu nteekateeka ennungi gy’oba wakola ng’otandika ffaamu yo.\nJames Masembe 40, omutuuze w’e Kijonjo-Nalozaali mu ggombolola y’e Buwunga ekisangibwa mu disitulikiti Masaka ye nnannyini ffaamu eyitibwa Aga Mixed Farm ng’eri ku bunene bwa yiika mwenda asinga kulunda mbizzi ate ne yeeyambisa obusa n’omusulo by’aggya mu biyumba okulima ebintu ebirala omuva ssente.\nAlina olusuku oluweza yiika nnya n’ekitundu, omusiri gw’emmwaanyi yiika ssatu n’ekitundu, alimirako enva endiirwa zaaliisa embizzi n’okutunda, alinako yiika emu gye yeeyambisa okumerusa endokwa z’emmwaanyi eziri ku mulembe ekika kya ‘Cutting’ ate ng’alimirako n’emmere endala omuli kasooli gw’aliisa embizzi. Ddundiro ya Masembe eno gy’osanga embizzi ezizaala abaana abasoba mu 10 buli emu ate nga zizitowa kkiro ezisoba mu 200 buli emu.\nMasembe agamba nti; Ffaamu yange eno nagitandika mu 2017 mu mwezi gwa November era kati yawezezza emyaka ebiri. Nagitandika n’embizzi 11 nga kati eddundiro yonna eririko embizzi 285, kuliko enkazi ezizaala 26 n’ennume 4 nga zino ze tweyambisa okuwakisa.\nNatandika ddundiro eno nga nnina ekiruubirirwa ekyokwettira embizzi ze nnunda ntunde ennyama mu bifo eby’enjawulo okwetooloola Masaka ne Kampala ate n’okufulumya ebyana ebito eby’omulembe abantu b’ekitundu babigule nabo batandike okwenyigira mu bulimi n’obulunzi obuli ku mulembe kitusobozese okulwanyisa obwavu mu ggombolola yaffe nga tuyita mu kulima n’okulunda kubanga omulunzi omulungi tayinza kwonoona bigimusa by’aggya mu mbizzi n’atabiteeka mu nnimiro.\nWe ntuukidde leero ndaba ng’ekigendererwa kyange kibuzaayo akaseera katono kituukirire kubanga nsuubira okutandika okutunda ebyana by’embizzi mu mwezi ogwookusatu ate n’okutandika okufulumya ennyama era mu mwezi gwe gumu.\nAbantu baatandika dda okujja okulambula eddundiro lyange era ne bafuna amagezi ag’enjawulo naye mbadde sinnagulawo mu butongole kugirambula wabula engeri gye hhenda okutandika okufulumya buli kimu hhenda kutandika n’okutegeka emisomo abantu tubayigirize ennima n’ennunda eri ku mulembe ate n’engeri gye basobola okukola ssente mu bulimi. Newankubadde nze ntaddemu ssente nnyingi okusinziira ku bintu bye nnina ndaba nga ssente hhenda kuziggyayo mu kiseera kitono ate nfune okusingawo.\nEMBIZZI OKUKULA OBULUNGI ERINA OKULYA KKIRO Z’EMMERE SSATU OLUNAKU Masembe agamba nti, embizzi bw’oba oyagala ekule mu bwangu nga teddiridde olina okulaba ng’efuna emmere egimala kubanga buli lw’erya neetakkuta efuna okweraliikirira eyandifunye omubiri ne gugaana okusituka. Okusinziira ku musawo wa ffaamu yange, embizzi enkulu buli lunaku nnina okuziwa kkiro ssatu buli emu era kyenkola, ku makya buli mbizzi ngiwa kkiro bbiri ate olweggulo nalwo ne zifuna kkiro emu buli mbizzi.\nAmazzi go gabeeramu obudde bwonna kubanga embizzi eba erina okunywa ennyo emmere gy’erya esobole okutambula obulungi era ku ffaamu yange buli mbizzi mu kisenge mw’ebeera mulimu enywanto gye yeeyambisa okunuuna amazzi obudde bwonna weyagalira.\nEmbizzi zange nzirimira n’ebyokulya ebirala omuli enva endiirwa gamba emboga, n’emiddo emirala era nkaza n’amalagala nga gatemeddwa ebitundu nago ne nzigaliisa era gazikola bulungi.\nEmbizzi yonna kyandibaddde kirungi okulya ku bintu ebya kiragala kubanga biziyamba okufuna amaanyi ate ne bw’eba eri lubuto eba esobola bulungi okuzaala nga tesanze buzibu ate era omuddo ogwo oluusi gukola ng’eddagala nti, embizzi eyambibwako okutangirwa endwadde ezitali zimu eziyinza okugirumba.\nENKAZI GIWE ENNUME NG’EWEZEZZA EMYEZI MWENDA\nEmbizzi yonna ng’erabiriddwa bulungi bw’eweza emyezi musanvu esala omulundi ogusooka naye olw’okuba eba tennaguma bulungi emala ennaku endala 21 n’eddamu n’esala olwo eba ewezezza emyezi munaana era tekiba kirungi kupapirawo kugiwa nnume, ogyongeramu omwezi omulala gumu ku mulundi ogw’okusatu ng’ewezezza emyezi mwenda n’olyoka ogiwa ennume.\nBw’emaliriza okuwaka emala ennaku 114 okuzaala, gy’emyezi esatu ne wiiki ssatu n’ennaku ssatu, era bw’oba oyagala okufuna ekirungi obwana obuleka ne buyonkera ebbanga lya myezi ebiri ne buvaako nga bukuze bulungi olwo n’oyisaawo omwezi gumu ng’emaze okuggyako obwana n’ogiwa ennume.\nOmwezi ogwo gw’ogirekerawo gugiyamba okuddamu okutereera obulungi n’esigala nga tekozze, ekitegeeza embizzi yonna entuufu buli mwaka erina okuzaala emirundi ebiri gyokka.\nEMMERE Y’EMBIZZI ZANGE NGYETABULIRA OKUFUNA EBIRUNGO EBITUUFU\nOlw’okuba kasooli asinga obungi mmwerimira ngula ebirungo byonna ebyetaagisa okugenda mu mmere omuli mukene n’ebirala ne mbyetwalira ku kyuma ne babikuba ne nkwata ccacu ne kasooli gwe tuyita ‘broken’ ne ntabula nga buli kirungo nkikozesezza mu bungi bwakyo.\nKino kinnyamba okuwa embizzi zange emmere erimu buli kyetaagisa ate awamu n’okukendeeza ku nsaasaanya kubanga ssente ze batundda kkiro nze mba hhenda kusasanyako ntono ezisigalawo ne nzeeyambisa mu bintu ebirala ebyetaagisa ku ffaamu gamba okugula eddagala, okusasula abakozi n’ebirala.\nFFAAMU ENGERI GY’EKYUSIZZA EKITUNDU\n1 Abatuuze be nayogeddeko nabo bantegeezezza nti, ekizibu kye basinga okuba nakyo kyali kya bbula lya mazzi era ng’ekidomola bakigula ssente eziri wakati we 500/- ne 1,000/- naye okuva Masembe lwe yatandikawo ffaamu n’asima amazzi g’omu ttaka abatuuze kati okwetooloola ekyalo kyonna amazzi bagaggya ku ffaamu.\n2 Masembe alaze abantu b’ekitundu nti, okulunda n’okulima bisoboka era bangi kati batandise okubaako bye bakola naddala nga basimba ebitooke, okulunda ,ate kati ne bwe bawulira nti waliwo awali omusomo nga gukwatagana ku bulimi bagenda ne bongera okubangulwa.\n3 Abavubuka b’ekitundu baweereddwa emirimu ku ffaamu ne bakola, abamu bakola mu bitooke, mu mmwaanyi ate abalala bakola mu bintu ebisigadde ne bafuna ssente ezibayimirizaawo ne famire zaabwe.\nENKUUMA Y’OBUTONDE KU FFAAMU\nl Bw’otuuka ku ffaamu ya Masembe, kw’alundira embizzi ate ng’alimirako n’ebintu ebirala wakwewuunyisa naddala mu biyumba omubeera embizzi, toyinza kusangamu wadde enswera era n’ekiyumba bw’oba tolabye mbizzi toyinza kumanya nti mweziri kubanga obuyonjo buli waggulu.\nl Masembe yeeyambisa obusa okuliisa ettaka era buli kintu ky’akola nga kirimu okujimusa bwe yeeyambisa awatali wadde okufuuyira eddagala. Kino kimuyambye okukuuma ettaka lye nga ggimu y’ensonga lwaki ne by’asimba bivaamu nga birungi.\nl Mu lusuku yeeyambisa ensalosalo okutangira ettaka okukulugukka era ne zimuyamba okutambuza ebigimusa bye by’afuna okuva mu biyumba by’embizzi okutuuka mu buli kifo ky’ayagala bituukemu.\n1 Ekitundu tekirina masannyalaze ate ng’emirimu egisinga obungi egikolebwa ku ffaamu gyetaaga amasannyalaze okutambula obulungi gamba okukuba kasooli embizzi gwe zirya n’ebirala.\n3 Akatale wehhenda okutunda ennyama nga ntandise okugifulumya mu mwezi ogwokusatu kakyali katono nga tukyetaaga ebifo bingi bye tulina okugabira.\nNewankubadde ffaamu eno mbadde sinnatandika kugifunamu ssente, nnina essuubi nti mu kabanga katono ssente ze ntaddemu zigenda kuvaayo ate nfune ne ze nali sisuubira kubanga ebintu bye nteeseteese okufunamu ssente nga mpita mu kulunda n’okulima bingi.\nNkubiriza abantu bongere okwenyigira mu bulimi ate beetegeke bulungi bwe baba tebannayingira kulunda basobole okufuna ebisinga obulungi.


OMUVUBUKA Henry Ssuubi Kiyimba 20, y’omu ku baakola obulungi ebigezo bya S6 era n’aweebwa ekifo mu yunivasite y’e Makerere. Wiiki ewedde yayingiddewo n’enjogera ya ‘‘jjangu nga bw’oli’’ atandike okusoma.\nYazze ne kkeesi y’ekyuma, ekiveera kya ‘Usofia’ n’akasawo ku mugongo atandike okusoma. Bayizi banne olw’amulabye ng’ayingira yuniekisulo kya yunivasite Hall bazze mu kuseka nga balowooza ali mu kifo kikyamu.\nBaamukubye ebifaananyi ne babiteeka ku yintanenti nga bwe bamujerega ekyanyiizizza abantu era bangi baakwatiddwako ne beekolamu omulimu okumuyamba ave mu mbeera embi. Mu bano mwe mwabadde omumyuka wa Cansala wa yunivasite y’e Makerere, Polof. Barnabas Nawangwe eyamuyise n’amugumya n’okumubuulirira.\nOno yeegattiddwaako Cedric Babu ne Allan Kasujja abaakulembeddemu ekiwendo ky’okumunoonyeza obuyambi omuli obuliri, kkeesi ey’omulembe, engoye, essimu, laptop n’ebirala. Kiyimba yavudde Kammengo nga yasomera St. Bruno’s Sserunkuma SS Ggoli gye yakolera PEM/ICT n’afuna obubonero 17.\nYagambye nti newankubadde yali ayagala kusoma bwa yinginiya, mumativu ne kkoosi y’obusomesa gye baamuwadde n’alaga essanyu olw’abantu abavuddeyo okumuyamba n’agamba nti Katonda mulungi.


PRILLAH Kengazi omutuuze w’e Namugongo y’omu ku bawala abeekuumira ku mulembe. Yagambye nti ayagala nnyo okwambala olugoye nga tewali mulala alwambadde nga kino kye kyamusikiriza okutandika okweyiiyiza emisono gy’ayambala. Yagambye VICKY NABUKEERA engeri gye yeekuumidde ku mulembe.\nOmanyi bwe kinyiiza okugenda ku mukolo ng’oyambadde olugoye lwo olw’omulembe n’osanga ng’omuntu omulala alwambadde.\nKino kye kimu ekyansikiriza okutandika okweyiiyiza emisono gyange nsobole okwawukanako ku balala.\nWadde siri mutunzi, wa ngoye wabula mmanyi okukuba ebifaananyi kubanga nakolako essomo lya Art mu ssomero era nsobola okwekubira ekifaananyi ky’omusono gw’olugoye lwe njagala ne nkitwalira omutunzi n’antungira olugoye lwe njagala era kino kinsobozesa okwambala engoye ezitasangikasangika.\nBwemba ntungisa olugoye nsinziira ku misono egiri ku mulembe okugeza nga bbulawuzi eziraga ebibegabega ne sikaati ezisibira mu lubuto. Ntungisa mu langi ez’enjawulo okusinziira ku zinnyumira.\nNjagala nnyo okwambala langi ezaaka okugeza nga golodi n’enjeru kubanga zindabisa bulungi ddala.\nNyambala engoye ez’enjawulo ng’ebiteeteeyi, sikaati ne bbulawuzi wabula nga mu biseera byange eby’eddembe nnyambala empale ne bbulawuzi naddala nga ηηendako awutu.\nEngoye ze ntungisa zimmalako wakati wa 100,000/- ne 150,000/- okusinziira ku kika ky’omusono.\nWabula wadde engoye ezimu ze nnyambala nzitungisa, naye waliwo ze ngula mu maduuka nga zisuubuddwa okuva ebweru.\nNkozesa nnyo ebintu bya kkampuni ya Dove okuviira ddala ku ssabbuuni, ebizigo ne woyiro.\nBino nkakasa bye binnyambye okukuuma olususu lwange nga luweweevu ate nga lunyirira. Neewala okutabikatabika ebizigo kubanga oluusi kivaako embalabe n’okwonoona olususu.\nEkirala nnywa amazzi buli ku makya era nago gannyambye okukuuma olususu lwange nga lwaka. Ebizigo bya Dove ne ssabbuuni mbigula 50,000/- byonna awamu.\nNsinga kwettanira ngatto empanvu ezitangaala era zino ze ziriko. Engatto zino zikolebwa nga zitangaala era omuntu bw’azambala olaba bulungi ebigere bye.\nZino zirimu ebika nga eza bbuutu nga ziba zikoma mu ntumbwe n’ezakakondo. Olussi zikolebwa ng’oludda olumu lwa ddiba ate olulala lwa pulasitiika atangaala.\nEngatto zino zaasooka kwambalwa bayimbi nga Rema Namakula, Sheebah Karungi, Irene Ntale wabula kati nafe abawala abatambula n’omulembe tuzettanidde. Kye nsinga okuzaagalako kwe kuba nti zirabisa bulungi ebigere ate nga kizibu okukwokya.\nEngatto zino n’endala nzigula mu Kampala naddala ku kizimbe kya Sky Light nga zitundibwa wakati wa 50,000/- ne 100,000/-.\nNze ndi muntu wa nviiri nnyimpi kubanga nnyangu okukuuma ate nga nsobola okwambala buli kika kya wiigi gye njagala.\nNfuba okulaba ng’enviiri zange zirabika bulungi. Zino nziteekamu obuyengo obutono nga nkozesa ‘parm rodes’ ekiziyamba okulabika obulungi.\nOluusi nteekamu ttinti omutonotono agendera ku langi y’olususu lwange era ne ndabika bulungi.\nEnviiri zange nzinaabamu buli luvannyuma lwa wiiki emu nga nkozesa ‘shampoo ne ‘Conditioner’., olwo ne nsiigamu ebizigo bya ‘Magic rolers’ ebikola obuyengo obwo obutono.\nZino nzisiigako cutekisi buli Lwakutaano nga ηηenda mu wiikendi, kyokka bwemba n’omukolo gwe ηηendako mu wiikendi nteekako enjala eza ‘artfi cial’ ne nsiigako ne cutekisi. Wabula ensangi zino nettanira nnyo langi za cutekisi ayaka.\nNg’oggyeeko okusiigako cutekisi, enjala nzikolako tulitimenti aziyamba obutakutuka. Kuno ngattako n’okukuuta ebigere okwewala okuggyako encaaca. Bino byonna bimmalako 50,000/-.\nOkufaananako n’abawala abalala, nange njagala nnyo okulabika obulungi era nfaayo ku ffi ga yange. Kye nsinga okussaako essira y’emmere gyendya.\nWadde nga mpoomerwa nnyo enkoko, nfuba okulaba nga nkendeeza ku kipimo kyendya kubanga oluusi ebaamu amasavu agayinza okundeetera omugejjo.\nNettanira okulya enva endiirwa nga nakati ne katunkuma nga bino byongera ekiriisa mu mubiiri gwange ate nga tebingezezza.\nEkirala nnywa kacaayi ka ddaawa nga kano kabaamu enniimu, entangawuzi, n’omubisi gw’enjuki nga bino byonna biyamba okusala omubiri ate nga katangira ne sennyiga.\nNg’oggyeeko okulya obulungi nkola ne dduyiro kubanga naye annyambako okukuuma ffi ga yange ng’erabika bulungi ekinnyamba okwambala engoye ne nnyuma.\nNjagala nnyo okwambala eby’omu bulago okusiinzira ku langi n’ekika ky’olugoye lwemba nnyambadde.\nNettanira emikuufu egiyiikayiika kubanga zinnyumira nnyo ate ne zikweka amagumba g’omu bulago. Emikufu ngigula wakati wa 30,000/- ne 50,000/- , okusinziira ku kika kye mba nguze n’ekifo we nguze.


Bukedde Online - Harry ne Meghan baddukidde kkooti okwetangira abaagala okubatta\nHarry ne Meghan baddukidde kkooti okwetangira abaagala okubatta\nImaamu w'e Kayunga gwe baafeze 'omukazi' a...\nENSASAGGE yeeyongedde mu Bwakabaka bwa Bungereza Omulangira Harry ne mukyala we Meghan Markle bwe bagenze mu kkooti okwetangira abantu be bateebereza okubaviirako obuzibu obuyinza okubatta nga bwe batta Omumbejja Diana, maama wa Harry.\nMeghan ne Harry\nNg'ebizibu ebikyabuzizzaako Abangereza amagezi ku ky'okukolera Harry eyasazeewo okwabulira obwakabaka bwabwe yeekolere bizinensi ng'omuntu waabulijjo tebinnaba\nkunogerwa ddagala, Harry ategeezezza nga nnyina bwe yattibwa mu bugenderevu bwatyo n'asalawo okutandika okwerwanako ne mukyala we baleme kufuna buzibu.\nDiana yafira mu kabenje ka mmotoka mu kibuga Paris ekya Bufalansa nga August 31, 1997 ddereeva we bwe yali ku sipiidi ng'adduka bannamawulire abaali baagala okukuba omumbejja oyo ebifaananyi ng'ali ne muganzi we Faye Dodi ow'e Misiri.\nOkuva ku kkono: Kkwiini wa Bungereza, Elizabeth II, Omulangira Charles, Meghan ne bba Harry, Kate Middleton ne bba William wamu n'abaana baabwe.\nObwakabaka bwa Bungereza bwali bunyiikaavu olw'Omumbejja ono okugenda n'omusajja Omusiraamu ate ng'avudde mu Africa ekyaleetera bannamawulire\nokwagala okukakasa Abangereza nti ebya Dodi bituufu nga babalaga ebifaananyi.\nOkubeekweka, mmotoka yali ku misinde n'etomera empagi y'ekkubo Omumbejja n'afa ng'atwalibwa mu ddwaaliro.\nKati Meghan Markel pulaani y'okuwona okuttibwa ne bba mu ngeri etategeerekeka yagitandise na kuwawaabira bannamawulire abamaze ebbanga nga babawandiikako ebintu bye bagamba nti balinnyirira eddembe lyabwe n'okubalondoola ekisusse.\nYasoose kuwawaabira aba Mail on Sunday e Bungereza olw'okufulumya ebbaluwa\ngye yawandiikira kitaawe eyali eraga obutakkaanya bwe baalina naye.\nMeghan ne kitaawe Thomas abeera e Los Angeles eky'essaza ly'e California mu Amerika balina obutakkaanya obuva ku kitaawe oyo obutamufaako nga muto ate n'ayagala okumufunamu bwe yatunda ebifaananyi bya muwala we nga muto\neri bannamawulire bwe yali akoze erinnya ng'agenda okufumbirwa Harry ku mbaga eyamenya n'emiti mu Bungereza mu 2019.\nEmbaga eyo Thomas teyagyetabaako lwa butakkaanya obwo.\nMeghan ne kitaawe Thomas ng'akyali muto.\nHarry yalangidde abantu abeeyita ababalumirirwa ne babagobereranga ne mukyala we mu buli kye bakola nti ne bwe baba mu bulumi beefuula abalumwa ng'ate beenoonyeza byabwe.\nBino we bijjidde nga Harry asattiza Obwakabaka bwa Bungereza bwe yasazeewo abwekutuleko ate ne bisajjuka nga jjajjaawe, Kkwiini Elizabeth II agezezzaako okumuwooyawooya kyokka n'abigaana.\nEBIMU KU BIRUMA HARRY:\nBannamawulire e Bungereza baakomezzaawo okwogera kwa mwannyina wa Diana\nnga September 6, 1997, mu lumbe olwali ku Westminster Abbey. Mwannyina Earl Spencer yategeeza abakungubazi nti:\nDiana afudde akakasizza nti yali teyeetaaga ngule ya Bwakabaka bwa Bungereza\nYazaalibwa n'omutima omugabi, okwagalibwa abantu n'ebirala era omutima ogwo gujja kusigalawo mu bantu be bonna n'abaana be bano abato abatudde wano.\nAwo yali agamba Abalangira, Harry ne mukulu we William abaali abalenzi abato mu budde obwo.\nYamaliriza agamba nti ffe ab'omusaayi gwo tujja kusigala nga tukola kyonna ky'obadde olowooza okukola nga bw'obadde okyagala n'obutalekerera baana bo bano kwemalira bwemalizi ku bya bulombolombo na nnono.\nWe yafiira, Diana yali yekokkola ab'amawulire n'ekwe eziri mu bamu ku bantu mu bwakabaka obwo be yalowoozanga nti tebamwagala.\nYali adduse n'e Bungereza ng'akyalayo bukyazi okuva eyali bba, Omulangira Charles lwe yaddira Camilla Parker agambibwa nti yali yamwagalako nga tannalaba Diana kyokka bwe baayawukana n'akuba akaddanyuma.\nOmumbejja Diana, maama wa Harry.\nEkyasinga okumuluma nti ekyokumuddira ne Kkwiini yakimanyako.\nOlukiiko lwa Kkwiini okuwooyawooya Harry teruvuddemu kalungi:\nlBwe byatuuse awo, jjajja wa Harry, Kkwiini Elizabeth II n'atuuza olukiiko azuule ekituufu ekiruma muzzukulu we bakimalirize.\nEby'embi amawulire agaavudde mu lukiiko olwabadde olwekyama gaalaze ng'okukkaanya bwe kwalemye olwo Kkwiini n'alagira muzzukulu we akole by'ayagala wabula mu bwegendereza.\nlBaakoze ne pulogulaamu Harry kw'alina okutambulira si kumala gadduka mu Bwakabaka.\nlAbangereza bangi baalaze okutabulwa mu biwandiiko ebyafulumiziddwa ng'olukiiko luwedde kubanga baalaze nti agenda kusigala ng'abategeeza ku by'aba agenda okukola ate ne balaga nti baamukkirizza agende ate ng'ekyatuuzizza olukiiko kumulaga kabi akali mu kwesala ku nteekateeka z'Obwakabaka.\nlOlukiiko olwatudde ku Mmande lwetabiddwaamu ne kitaawe wa Harry, Omulangira Charles ne mukulu wa Harry, William era nga bwe bagoberegana bwe bagenda okuba nga batuula ku nnamulondo ya Bungereza nga Kkwiini afudde.\nlNga bafudde, abaana ba William abasatu b'azaala mu Kate Middleton nabo balina okugituulamu omu ku omu nga bwe baddiringana. Kino kitegeeza nti Harry n'omwana we omu gwe yaakazaala mu Meghan Markel tebalina mukisa ku bya nnamulondo. Kino\nabalengerera ewala bagamba nti kye kimu ku bizze bitabula Harry olw'obutalabawo mukisa.\nRange Rover egambibwa nti Harry mwe yabadde ng'ayingira Olubiri okuteesa ne Kkwiini. Yayise mmanju w'Olubiri.\nAkamu ku bulombolombo mu bwakabaka bwa Bungereza obw'omuntu alina omukisa\ngw'okutuula ku nnamulondo ye Kkwiini okukakasa omukyala gw'awasa.\nAlina n'okukakasa nti omukyala Mungereza, Mukulisitaayo n'ebirala omuli n'amaka mwe yakulira. Ku Harry bino tebyaliwo kubanga n'omukyala gwe yawasa yamugya mu famire erimu enkaayana ate ng'omuwala alimu obuddugavu.\nlKkwiini yafulumizza ekiwandiiko ekitongole ng'ategeeza nti wadde ayagala Omulangira ne mukyala we okukola emirimu gyabwe egy'Obwakabaka, awa ekitiibwa\nendowooza ya Harry ey'okusengukira e Canada atandike obulamu obugya.\nlEkirala ku biruma Harry ze ssente z'agamba nti takkirizibwa kwekolera zize ne mukyalawe kubanga bali mu lulyo Olulangira kyokka ate olulyo terumuwa zimala.\nAmaka Harry ne Meghan ge basuubirwa okubeeramu e Cananada.\nlMu bimu ku by'ayagala mwe muli n'okuzimba eddwaaliro mu Afrika alibbulemu\namannya ga maama we, Diana Princess of Wales.\nWabula waliwo abali mu lulyo lwa Bungereza Olulangira abakissa ku Meghan Markle nti ye yasinga okwonoona Harry gw'ayagala bagende mu Hollywood mu Amerika omukyala oyo gye yali azannyira firimu batandike okuzannya beefunire ssente.\nBwe batandika okukola ekyo mu Universal Studios (Hollywood) mu kibuga Los Angeles mu ssaza ly'e California mu Amerika, ssente bajja kuyoola njoole era bye bigendererwa bya Meghan.\nAbangereza balowooza nti yali nsobi okuwasa Omumerika kubanga essaawa eno Meghan ali mu kusattiza nsi yonna.\nKwiini, Meghan ne Harry gye buvuddeko.\nKkooti eragidde omusaala gwa Minisita Nantaba gusalibwe asasule amabanja\nERIAS LUKWAGO: Ebiragiro bya kkooti binaamuganya okwegazaanyiza ku mu ofiisi y'obwaloodimeeya?


Afumise bba ekiso lwa kumulondoola n'amumalako emirembe\nHawah Namwanje, 25 ow’e Bweyogerere mu Kakajjo Zooni mu Munisipaali y’e Kira mu Wakiso kigambibwa nti ye yafumise bba Eddy Mugwanya, 29 ekiso.\nOMUKAZI afumise bba ekiso ku mutwe ng’agamba nti akooye okumulondoola buli w’alaga.\nMugwanya yagambye nti Namwanje yamuyise ku Mmande ne basisinkana ku bbaala ya Tex Lounge e Bweyogerere mu Cental Zooni okunywa era yamusanze ne muganda we ne banyumirwa obulamu.\nOlwamaze okunywa omwenge, Namwanje n’asendasenda Mugwanya bagende bonna kuba amwagala nga bba newankubadde nga baafunamu obutakkaanya ne baawukana.\nMugwanya agamba nti olwatuuse mu nnyumba Namwanje n’atandika okumuvuma nga bw’amulangira obwenzi ng’alina abakazi b’apepeya nabo.\nZaabadde ssaawa 8.00 ez’ekiro era oluyombo bwe lwanyinyittidde, Namwanje kwe kuggyayo ekiso n’afumita Mugwanya ku mutwe n’adduka.\n“Namwanje olwamaze okunfumita n’ansibira mu nnyumba n’adduka ku poliisi era nasigadde ndaajana ekyawalirizza landiroodi okumenya kkufulu n’anzigyamu. Poliisi yasanze bamaze okunfulumya”, Mugwanya bwe yagambye.\nPoliisi y’e Bweyogerere ng’ekulembeddwa akulira bambega baayo, Eldard Mwesigye yakutte Namwanje n’emuggulako omusango gw’okugezaako okutta omuntu ku fayiro nnamba SD REF.22/10/01/2017 ku poliisi y’e Bweyogerere.\nNamwanje yeegaanyi eky’okugezaako okutta bba n’agamba nti Mugwanya ye yeetuusizzaako obulabe ng’agamba nti asusse okwagala abasajja abalala.\nNamwanje yagambye nti Mugwanya obwedda ayomba bw’amulangira okusuza abasajja ku mufaliso gwe yagula. Omufaliso guno Namwanje yanoba nagwo nga kw’asula n’omwana we.\nN’agamba nti bwe yayawukana ne Mugwanya yafuna omusajja omulala okulabirira omwana kuba kitaawe talina ky’amuwa era ne bwe baabadde bagenda ku poliisi baabadde bonna. Yagambye nti Mugwanya ali ku kakodyo k’okumusibisa amulemese omusajja kuba tayagala kumulaba na musajja yenna gwa ayagala mu bulamu bwe okuggyako ng’amuddidde.


Wuuno omuwala akutte mukwano gwe ng’ali mu kaboozi ne muganzi we – UGNEWS24\nOmuwala akutte mukwano gwe ng’ali mu kaboozi, avudde mu mbeera!\nEnseko n’okusakaanya bibuutikidde abatuuze ku zooni ya Ssebuliba e Kansanga mu divizoni y’e Makindye, omuwala bw’akutte muganzi we ali mu gy’obukulu 27 ng’ali mu kaboozi ne mukwano gwe mu nkuba y’okumakya ekedde okufudembe.\nOmuwala ono, ali mu gy’obukulu 23 agamba nti okuva akawungeezi k’olunnaku olw’eggulo, abadde akubira muganzi we essimu, okumukyalira okubaako kyebetusaako mu nsonga z’omu kisenge, kyokka omusajja yagaanye okwanukula essimu ze.\nWabula olw’embeera y’obudde, obukedde nga bunyogovu, omuwala ono ategerekeseeko erya Viola akedde kubiteekamu ngato okukyalira muganzi we kyokka asobeddwa nakuba omulanga, bw’atuuse ku luggi nga luggale, muganzi we ali mu ssanyu lwa ku nsi ali mu kaboozi ne mukwano gwe.\nWakati mu kulukusa amaziga, agambye nti muganzi we yamutikka olubuto, kyokka ensonga z’akaboozi ayongedde okuzebalama.\nWabula ssentebe w’ekyalo, asobodde okuyingira mu nsonga ezo, okuyita omuwala okumuyamba okusinga okukaabira ku luggi.\nAte omukyala Hajara Nakitto addukidde mu kkooti enkulu mu Kampala okunoonya obwenkanya ku mutabani we Amos Ssegawa eyattibwa.\nSsegawa eyali mu gy’obukulu 15 yali mu S2 ku Lubiri High School ettabi lye Buloba, y’omu ku bantu abasukka 40 abattibwa mu kwekalakaasa okwali mu bitundu by’eggwanga eby’enjawulo olwa Pulezidenti w’ekibiina ki NUP Robert Kyagulanyi Ssentamu (Bobi Wine) okukwattibwa mu disitulikiti y’e Luuka nga 18, November, 2020 mu kiseera kya Kampeyini.\nKyagulanyi yakwattibwa, olw’okwenyigira mu bikolwa ebiyinza okutambuza Covid-19, ekyavaako abawagizi be okwekalakaasa.\nMu dukaduka eyali mu bitundu by’eggwanga eby’enjawulo, Ssegawa y’omu ku bantu abakubwa amasasi mu Kampala agaamutirawo.\nKati no, maama w’omugenzi Nakitto agamba nti akooye okutambula mu offiisi nga tayambiddwa, kwe kuddukira mu kkooti enkulu, okunoonya obwenkanya.\nMungeri y’emu agambye nti mutabani we Ssegawa, yali mwana wa Talenti era yali amusuubiramu ebintu bingi ddala nga y’emu ku nsonga lwaki alina okulemerako okutuusa ng’afunye obwenkanya.\nMu kkooti, Nakito akulembeddwamu munnamateeka we Bubaker Matanda era agamba nti kkooti yesigadde okusalawo ensimbi ezigwanidde famire olw’okufiirwako mutabani waabwe.\nEbirala ebiri mu ggwanga – https://www.facebook.com/GalaxyFm1002/videos/778086133125440\nTags: 100.2 galaxy fm home100.2 galaxy fm online89.5 fm galaxy drive in92.0 galaxy fmbobi winebobi wine and his familybobi wine and musevenibobi wine arua newsbobi wine bikwase kyagulanyibobi wine biographybobi wine campaignbobi wine concert 2020bobi wine housebobi wine in jinjabobi wine newsbobi wine news bbcbobi wine news latestbobi wine news nowbobi wine news now livebobi wine news today youtubebobi wine news ugandabobi wine nonstopbobi wine songsbobi wine todaygalaxy 105 fm yorkshiregalaxy 88.7 fm jiquipilcogalaxy f.mgalaxy fmgalaxy fm 100.2galaxy fm 100.2 gossipgalaxy fm 100.2 newsgalaxy fm 100.2 presentersgalaxy fm 600 folding machinegalaxy fm 92galaxy fm 99galaxy fm apkgalaxy fm athensgalaxy fm athens playlistgalaxy fm award winnersgalaxy fm celebrity gossipgalaxy fm countdowngalaxy fm directorgalaxy fm djsgalaxy fm emailgalaxy fm entertainment newsgalaxy fm evening rushgalaxy fm facebookgalaxy fm freestylegalaxy fm frequencygalaxy fm greece radiogalaxy fm kampalagalaxy fm live nowgalaxy fm mr moshgalaxy fm newsgalaxy fm news ugandagalaxy fm night breezegalaxy fm nonstopsgalaxy fm numbergalaxy fm ownergalaxy fm patragalaxy fm presenters 2020galaxy fm programgalaxy fm radiogalaxy fm radio appgalaxy fm radio greecegalaxy fm radio malawigalaxy fm radio ukgalaxy fm scotlandgalaxy fm sportsgalaxy fm staffgalaxy fm stationgalaxy fm studio linegalaxy fm top 40galaxy fm top 7galaxy fm uganda locationgalaxy fm uganda programmesgalaxy fm websitegalaxy fm whatsapp numbergalaxy fm wikigalaxy fm youtubegalaxy fm zinagalaxy fm zinnagalaxy fm zzina awards 2019galaxy fm zzinnagalaxy fm's little joegalaxy fm/awardsgalaxy note 3 fm radiogalaxy note 8 fmgalaxy note 8 fm radiogalaxy s3 fm radio bluetoothgalaxy s7 fm radio yüklemehypergalaxy fmjohn blaq galaxy fmkenzo at galaxy fm newsla galaxy fm19listen to galaxy fm onlinelittle joe galaxy fm songsradio galaxy fm frequenzsamsung galaxy fm radio bluetooththe watchdog news ugandawatchdog news.orgwatchdog newspaperwatchdog newspaper imo state


Bukedde Online - Ow'emyaka 11 eyabadde abuze bamuzudde Kenya\nOw'emyaka 11 eyabadde abuze bamuzudde Kenya\nAba DP e Mukono batongozza enteekateeka z'...\nOmwana ow'emyaka 11 gwe babbye e Nyanama bamusanze Kenya.\nRoninda Rachael (ku ddyo) eyazuuliddwa e Kenya\nOmwana ow'emyaka 11 eyabula mu ngeri etaategeerekeka n'aleka bakadde be mu maziga azuuliddwa mu ggwanga lya Kenya.\nRoninda Rachael ng'abadde agenze mu kibiina kyamukaaga ku ssomero lya Kamaanya Primary School e Bunnamwaya yazuulidddwa ku Lwokubiri lwa wiiki eno nga mu kiseera kino akuumirwa ku poliisi y'e Rwanda k mu Kenya.\nNnyina Irene Babirye, omutuuze ku kyalo Buyinja e Nyanama mu ggombolola y'e Lubaga mu Kampala mu kiseera kino ali mu kusattira olw'obutaba na nsimbi z'agamba nti yeetaaga okuba nazo okusobola okununula omwana we ono okuva e Kenya.\n"Omwana wange alabika waliwo abaali bamubbye nga bamututte kyokka bwe baalemereddwa kwe kumusuula eyo n'alondebwa poliisi. Simanyi kye nnyinza kukola kubanga aba poliisi y'e Rwanda nga bayita ku ssimu 254 724 485 109 be bankubidde essimu ku Mmande ne bantegeeza nga bwe balonze omwana omuwala ng'agamba nti, nze nnyina era ye yabawadde ennamba ya ssimu yange.\nNabategeezezza nti, omwana wange yabadde yambulako era kwe kubasaba bambuulire ebimukwatako kubanga n'owange yabula kyokka ne bantegeeza nti, nnina kusooka kugenda bakakase oba nga ddala nze nnyina olwo balyoke bamumpe.\nMu kiseera kino nnina essuubi nti, oyo ayinza okuba nga ye mwana wange kyokka nneeraliikirira kubanga ssente ezinneetaagisa okugenda sizirina ng'okuva ku Mmande nzinoonya nsobole okugenda naye zikyagaanye okuwera.\nNnyina wa Rachael anoonya ssente zimutwala Kenya kunona mwana we\nNgezezzaako okuddamu okutuukirira poliisi y'e Nyanama gye naloopa okubula kw'omwana wange ku Ref.SD 03 29 01 2020 nabo bantutte ku poliisi e Katwe ng'eno bang'ambye nti, nneetaaga ssente ezintwala era bo beetegefu okumpa omupoliisi gwe nnaagenda naye e Kenya tusobole okuggyayo omwana wange.\nRoninda yabula ku Lwakubiri lwa wiiki nga January 28/2020 ku ssaawa nga nnya ez'ekiro bwe yali ne nnyina awaka e Nyanama nga bakola emirimu gy'awaka.\nRoninda yali ayoza bintu mu ffumbiro okumpi ku lusebenju lw'ennyumba era amangu ng'abimaze yasiimuula we yali ayoleza ebintu amazzi n'agateeka mu bbaketi.\nNayingira mu nju okunona ssimu yange kyokka nagenda okudda wabweru ng'omwana abuze era ne ntandikirawo omuyiggo okutuusa lwe nafunye essimu okuva e Kenya ku Mmande ewedde.\nNsaba abazirakisa bannyambe okununula omwana wange kubanga newankubadde nategeezeddwako nti gyali, sinnamanya bisingawo wadde engeri gye yatuuseeyo.\nSsinga nfuna ssente z'entambula ey'abantu waakiri babiri n'entonotono ze simanyi muwendo eziyinza okwetaagisa nja kuba nnyambiddwa," Babirye byeyagambye.\nOmuzibizi wa Spurs Vertonghen awezezza emyaka 33\nJuan Manuel Mata Garcia awezezza emyaka 32\nLeero mazaalibwa ga Julius Malingumu


Emirimu 4 omukyala gy’akolera awaka n’ayingiza ssente\nGiigino emirimu 4 omukyala gy'osobola okukolera awaka n'owona okusabiriza ez'akameeza\nEnnaku zino buli omu alwana kweggya mu bwavu era ng’abakyala abasinga beebuuza emirimu gye bayinza okukola okuyingiza oba okwongeza ku nfuna yaabwe.\nOkulima enva endiirwa: Joyce Nangobi, alwanirira eddembe ly’abakyala agamba nti, okulima enva endiirwa gumu ku mirimu omukyala gw’asobola okukolera awaka n’afuna ssente nga tataddeemu kinene wadde obudde obungi.\n“Omukyala alina kumanya kimu, y’engeri entuufu gy’asobola okulima enva zino, olwo n’asobola okuzifunamu. Ekyo bw’akikola, aba asobola okulima era n’afuna akatale kubanga abantu ensangi zino bazettanidde.\nEnva endiirwa ng'emboga osobola okuzirima awaka n'ofuna ssente\nOkwongera omutindo ku ccupa enkadde: Eccupa enkadde ozongerako omutindo ng’okozesa ebintu eby’enjawulo n’ozitunda nga eby’okutimba okulabisa obulungi awaka.\nEccupa emu osobola okugikozesaako omuguwa gumu ne langi gy’ofuuyirako nga kiwedde ng’otunda.\nOkukola ebimuli mu mpapula oba amawulire amakadde: Ann Zziwa ng’ono musuubuzi wa sipeeya wa mmotoka era ng’akola n’ebimuli mu mawulire amakadde agamba nti, ebimuli ebisobola okukozesebwa mu kutimba abakyala basobola okubikola mu mawulire amakadde oba mu mpapula.\nEbimuli ebikoleddwa mu mpapula\n“Omuntu ky’alina okukola, kya kufaayo kuyiga ngeri ntuufu ey’okubikolamu nga yeefunira ssente. Bino abikolera awaka ne ku mulimu mu biseera bye eby’eddembe,” Zziwa bw’agamba.\n4. Okwongera ku mutindo ku ngoye enkadde: Engoye enkadde omuntu asobola okuzikolamu ebisiimuula oba obugoye obw’okulinnyako ku mulyango n’abutunda ne yeefunira ssente.\nOkukola kino, weetaaga kakutiya na mpiso n’obugoye obukadde.\nBino nga bikoleddwa b ulungi bisikiriza amaaso era birina akatale.


Abazadde b’omuwala omukolo baagutaddemu ensimbi ezikunukkiriza mu bukadde 100 ate ab’omulenzi baagutaddemu obukadde 200 nga ebirabo by’abazadde byatikkiddwa ku loole nnya.\nABAGAGGA b’omu Kampala Lt. Col Robert Ssekidde owa SEROMA ne William Kajoba owa Sojovalo Hotel bategekedde abaana baabwe omukolo gw’okwanjula mawuuno mwe bayiye obukadde bw’ensimbi.\nOmukolo guno gwabadde mu maka ga Lt. Col. Ssekidde e Kisugu , muwala we Cynthia Pretty Nakiranda kwe yayanjulidde munne Solomon Kaziro Kajoba mutabani wa Kajoba nnannyini woteeri ya Sojovalo esangibwa ku Lubaga Road.\nOmugole Cynthia ng'ananye\nSsenga ng'agabula omuko Solomon enkoko ye\nSsentebe w’embaga era ng’akulira ekibiina kya bagagga ba Kwagalana, Godfrey Kirumira yategeezezza nti embaga eteereddwaamu obukadde 500 nga yaakubeerawo ku Serena e Kigo ku Lwomukaaga lwa wiiki eno.\nOkwanjula kwetabiddwaako ebikonge bingi okuva mu gavumenti ya wakati, Mmengo, abasuubuzi ab’amannya ssaako ne bannaddiini okuli Ssaabalabirizi eyawummula Mpalanyi Nkoyoyo, omumyuka w’omulabirizi wa Kampala, Hannington Mutebi ssaako Bp. David Kiganda eyakulembedde abasumba b’abalokole.\nOmusono gw'enviiri omugole gweyakoze\nMmengo yakulembeddwa omumyuka wa Katikkiro owookusattu Apollo Makubuya, Omulangira David Wasajja baminisita, abakulu b’ebika gattako Ssaabawandiisi wa NRM, Justine Kasule Lumumba.\nAbasuubuzi ab’amannya mu Kampala abaawerekedde ku Kajoba baakulembeddwaamu Godfrey Kirumira, Joseph Yiga, Ephraim Ntaganda, Dick Kizito, Tom Kitandwe, Agnes Babirye, Rose Kakumba, Amina owa Nakumatt n’abalala bangi.\nMaama w’omuwala ng’afuuwa ekkondeere.\nBaayiye ebintu nga bwe bajjuza eddiiro bwe baggyawo ne baleeta ebirala. Mwabaddemu ensawo za ssukkaali 50, ez’omuceere 50, entebe ez’omulembe ng’ekirabo kya taata, ente enzungu n’embuzi, gomesi za bamaama, bajjajja ne bassenga ezisoba mu 100 ne kalonda omulala. Ebintu bino obwedda bisombebwa bakanyama.\nPaasita Kiganda ne bazadde b’omuwala Baseroma.\nKirumira yannyonnyodde nti bayise abagenyi 1,500 be bagenda okugabula. Omutimbi wa bukadde 85, omugole omusajja alina emperekeze 10 ng’okwambala kwa kumalawo obukadde 99 ate omukyala n’abantu be obukadde nga 100.\nBazadde b’omulenzi: William Kajoba n’omukyala ku mukolo.\nEbyambalo byaguliddwa Dubai, Bufalansa ne Bungereza. Abagole baakutambulira mu Range Rover Sport ng’okugatta kwakubeera Namirembe.\nKeeki eyagabuddwa ku mukolo.\nOmulangira Wasajja ng’abuuza omugagga Steven Katabaazi.\nKasule Lumumba (ku kkono), Amina owa Nakumatt n’omugenyi omulala.\nOmugagga Muzzanganda ng’akwasa Ssekidde maapu ya Buganda.\nOmugagga Godfrey Kirumira ne mukyala we Susan.\nOmumyuka wa Katikkiro, Apollo Makubuya ng’abuuza ku Dan Muliika.\nOmubaka ate nga muyimbi Judith Babirye ng'asanyusa abagenyi\nPasita Wilson Bugembe ng'asanyusa abagenyi\nOmuyimbi Silver Kyagulanyi naye yasanyusizza abagenyi\nOmuyimbi Julie Muteesaasira (asooka ku ddyo) ng'asanyusa abagenyi. Wano ssenga yabadde aleeta omuko mu kidaala.\nAbawala b'awaka nga babuuza ku bagenyi\nOmuyimbi Irene Namatovu Lutaaya ng'asanyusa abagenyi\nBa Kanyama nga basitulawo ebintu mu lujja\nEbimu ku birabo ebyaleeteddwa\nBaafuuye obukondeere okulanga omugole nti ajja


Bukedde Online - Agambibwa okutta Moze Radio akwatiddwa\nAgambibwa okutta Moze Radio akwatiddwa\nAbaalaba ebyali ku bbaala Moze we yakubirwa...\nAdded 5th February 2018\nGodfrey Wamala agambibwa okutta Moze ng'atwali ku poliisi e Katwe\nPOLIISI ekutte Kanyama agambibwa okukuba omuyimbi Moses Ssekibogo amanyiddwa nga Moze Radio bwe baali mu bbaala ya De Bar e Ntebe\nGodfrey Wamala amanyiddwa nga Troy y'akwatiddwa abasirikale okuva ku poliisi ye Katwe abakulembeddwamu DPC Frantile Lwamusaayi ku Ssande akawungeezi bwe bamukukunudde e Kyengera gy'abadde yekwese okuva Moze Radio bwe yakubibwa.\nLwamusaayi yagambye nti okukwata Wamala ono kyadiridde omuntu omu okubawa amawulire nti waliwo omuntu ateeberezebwa okuna nga yeeyasse Moze ali wamukwano gwe gye yeekwese e Kyengera.\nOlwatusiddwa ku poliisi e Katwe Wamala yagiddwako sitatimenti n'annyonnyola ebyaliwo ku bbaala ya De Bar e Ntebe omuyimbi Moze Radio weyafunira obuzibu obugambibwa nti yakubibwa.\nWamala yagambye nti baali mu bbaala eno nga batudde ku mmeeza okwali Omuyimbi Moze Radio, Washington nga akwata nnyimba, Hassana Lukwago ne George e Egesa ne wabaawo okuwanyisiganya ebigambo.\nYagambye nti Moze Radio yasomooza bonna abaali ku mmeeza nti alina okulaga nti alina ssente ez’okugula omwenge era n'ategeeza nti altalina abaviire kwekuggyayo emitwalo 10 era n'alagira n'abalala basse ssente ku mmeeza.\nYategeezezza nti obuzibu bwatandikira ku Moze kuwanyisiganya bigambo ne Egesa era n'amuyiira omwenge gw’ekika kya Black Lebel nga wano webayitira bakanyama okumufulumya.\nYagambye nti waliwo eyalina okumusasula ssente ze n'asalawo okuva ku bbaala eno nga bwe yatuuka wabweru yasanga Radio ali kuttaka nga n’abantu bakungaanye.\nYannyonyodde nti yasalawo okuva ku bbaala eno okweyongerayo kyokka yalemeddwa okunyonyola engeri Moze Radio gye bamufulumyamu okuva ku mmeeza kwe yali ne banne.\nYegaanyi ebyokukuba Moze Radio ekyamuviirako okufa kyokka n'agamba nti nga wayise ennaku bbiri nga omugenzi aweereddwa ekitanda natandika okuwulira ebiyitingana nti yeyamukubye kwekusalawo okugenda ewa Mukwano e Kyengera okubeera eyo okutuusa poliisi bwe yamukutte.\nAbasirikale olw'akutte Wamala bamututte ku poliisi e Katwe n'akola sitatimenti oluvanyuma n'atwalibwa ku poliisi e Ntebe awali fayiro y’omusango\nGeorge e Egesa,\nAbatulugunyizibwa mulondole emisango gyamwe ku poliisi - Ochom\nEkikwekweto kya poliisi kiyodde abeekweka mu mwala\n‘Aba DP baagala AIGP Bangirana ave mu ofiisi


Kusasira yasooka kukozesa linnya lyange nga atamidde, Ggwanga ayanukudde ku by'okukuba emmotoka amasasi - Watchdog Uganda\nKusasira yasooka kukozesa linnya lyange nga atamidde, Ggwanga ayanukudde ku by’okukuba emmotoka amasasi\nMAJOR Gen. Wasswa Kasirye Ggwanga ayanukudde ku mbeera eyabaddewo ekiro eky’akesezza olw’okusatu mu kitundu kya madirisa Zone e Makindye, Omuyimbi Catherine Kusasira wagamba nti yajjeeyo emmundu\nn’akuba amasasi emipiira gye mmotoka ye.\n“Banange kuluno bagamba mbu nze njiikiriza naye Omuwala oyo mujoozi nnyo era nabadde simanyi nti ndimusisinkana olunaku olumu. Kati kambabulire ekituufu eky’abaddewo, wayiseewo emyezi nga 3 emabega nali ndi wange mu kiro ne wabaawo omukyala eyankubira essimu nampita nti “HONEY” ne neebuuza ani oyo ampita mu ngeri efananako bwetyo, okwali okuddamu okumubuuza ani oyo ngenda okuwulira nga agamba nti “YOGERA NOOYO” olw’okuba enkola yange ku ssimu eri nti omuntu wankubira nsooka kumugamba nti Nze Gen. Kasirye Ggwanga obadde ogambaki? n’omuntu eyampeebwa ku ssimu yangamba nti sebo nsonyiwa naye\nomukyala ono tubadde tumukutte nga avuga atamidde ekiro, naye katumute.Mu bwongo bwange nasigala neebuuza ani oyo akozesezza elinnya lyange, era natwala omutawaana okunoonya ani eyakozesa elinnya lyange okusobola okuvvunuka omusango, oluvanyuma ne nkizuula nti yali Omuyimbi Catherine Kusasira.\nNga nzize ku byabaddewo ekiro ekyakesezza olw’okusatu, nabadde nina wendi mu kitundu kya Madirisa zone e Makindye nagenze okuwulira akavuyo ebweru okumpi ne mmotoka yange, nagenze okwetegereza nga waliwo abantu abayomba ne Ddereva wange, nage kwe kugenda ndabe ogubadde.\nNagenze okutuukawo nga ndaba abantu ababadde bawogganya endongo mu mmotoka yaabwe ate nga balekanira waggulu nti weeyitaki gwe.\nBwe nababuzizza ogubadde kwe kufubutukayo omukazi omunene ate nze gwe nabadde simanyi era nga simulabangako naneyanjulira nti ye Catherine Kusasira, ne mubuuza nti ssi yegwe eyakozesa elinnya lyange abaselikale bwe bakukwata nga otamidde? nabadde nkyamuwuliriza kwe kutandika okungamba nti mweeyita ki, ne ngenda mu maaso n’okumugamba agambe ku banne bakendeeze mu kidongo naagaana nga bwayongera okumbuuza kye neeyita.\nNaye ekyasinze okunnuma kwe kugamba mbu agenda kumpawabira w’omukulembeze we Ggwanga, awo ne neebuuza nti kyava ajooga abantu lwakuba atuuka ewa Pulezidenti?\nNange kwe kujjayo omuggo gwange okubakkakkanya era nakitegedde nti emipiira tejawoonye.” Ggwanga bwe yategezezza.\nYawadde Kusasira amagezi okukomya okujooga abantu olw’okuba ayogera n’omukulembeze, nagamba nti akimanye nti ssi yasoose kuba bangi aboogera naye songa tebakola ffujjo ku bantu banaabwe.\nRWANDA: Preschool teachers to be added on government payroll